**МЭРГЭЖЛИЙН БОЛОВСРОЛ, СУРГАЛТЫН ТУХАЙ**

**ХУУЛИЙН ШИНЭЧИЛСЭН НАЙРУУЛГЫН ТӨСЛИЙН**

**ҮР НӨЛӨӨГ ҮНЭЛСЭН ҮНЭЛГЭЭНИЙ ТАЙЛАН**

**УЛААНБААТАР ХОТ**

**2019 ОН**

**АГУУЛГА**

ЕРӨНХИЙ ЗҮЙЛ

ТОВЧИЛСОН ҮГИЙН ЖАГСААЛТ

НЭГ.МЭРГЭЖЛИЙН БОЛОВСРОЛ, СУРГАЛТЫН ТУХАЙ ХУУЛИЙН ШИНЭЧИЛСЭН НАЙРУУЛГЫН ТӨСӨЛД ҮНЭЛГЭЭ ХИЙХ ШАЛГУУР ҮЗҮҮЛЭЛТИЙГ СОНГОСОН БАЙДАЛ, ҮНДЭСЛЭЛ:

1.1.Зорилгод хүрэх байдал;

1.2.Практикт хэрэгжих боломж;

1.3.Ойлгомжтой байдал;

1.4.Харилцан уялдаа.

ХОЁР.ХУУЛИЙН ТӨСЛӨӨС ҮР НӨЛӨӨГ НЬ ҮНЭЛЭХ ХЭСГЭЭ ТОГТООХ:

2.1.”Зорилгод хүрэх байдал” шалгуур үзүүлэлтийн хүрээнд;

2.2.”Практикт хэрэгжих боломж” шалгуур үзүүлэлтийн хүрээнд;

2.3.”Ойлгомжтой байдал” шалгуур үзүүлэлтийн хүрээнд;

2.4.”Харилцан уялдаа” шалгуур үзүүлэлтийн хүрээнд

ГУРАВ.ШАЛГУУР ҮЗҮҮЛЭЛТЭД ТОХИРОХ ШАЛГАХ ХЭРЭГСЛИЙН ДАГУУ ХУУЛИЙН ТӨСЛИЙН ҮР НӨЛӨӨГ ҮНЭЛЭХ:

3.1.”Зорилгод хүрэх байдал” шалгуур үзүүлэлтийн хүрээнд;

3.2.”Практикт хэрэгжих боломж” шалгуур үзүүлэлтийн хүрээнд;

3.3.”Ойлгомжтой байдал” шалгуур үзүүлэлтийн хүрээнд;

3.4.”Харилцан уялдаа” шалгуур үзүүлэлтийн хүрээнд;

ДӨРӨВ.ХУУЛИЙН ТӨСЛИЙН ҮР НӨЛӨӨГ ҮНЭЛЖ, ЗӨВЛӨМЖ ӨГСӨН БАЙДАЛ:

4.1.Үр дүнг баримтжуулах;

4.2.Үнэлт, дүгнэлт;

4.3.Зөвлөмж өгөх.

АШИГЛАСАН МАТЕРИАЛЫН ЖАГСААЛТ.

**ТОВЧИЛСОН ҮГИЙН ЖАГСААЛТ**

МБСТХ Мэргэжлийн боловсрол, сургалтын тухай хууль

ХТХНӨОТХТ Хөдөлмөрийн тухай хуульд нэмэлт, өөрчлөлт оруулах

тухай хуулийн төсөл

МБСҮЗ Мэргэжлийн боловсрол, сургалтын үндэсний зөвлөл

МБСҮМТ Мэргэжлийн боловсрол, сургалтын үнэлгээ мэдээллийн

төв

БАЗТ Бүсийн арга зүйн төв

МБСБ Мэргэжлийн боловсрол, сургалтын байгууллага

ЗЕХ Захиргааны ерөнхий хууль

ААҮАТЗТТХ Аж ахуйн үйл ажиллагааны тусгай зөвшөөрлийн

тухай хууль

МБСАЭТЗТБ Мэргэжлийн боловсрол, сургалтын асуудал эрхэлсэн

төрийн захиргааны төв байгууллага

**МЭРГЭЖЛИЙН БОЛОВСРОЛ, СУРГАЛТЫН ТУХАЙ ХУУЛИЙН ШИНЭЧИЛСЭН НАЙРУУЛГЫН ТӨСЛИЙН ҮР НӨЛӨӨГ ҮНЭЛСЭН ҮНЭЛГЭЭНИЙ ТАЙЛАН**

**ЕРӨНХИЙ ЗҮЙЛ**

Энэхүү үнэлгээний гол зорилго нь Мэргэжлийн боловсрол, сургалтын тухай хуулийн шинэчилсэн найруулгын төслийн зохицуулалт /зүйл, хэсэг, заалт/-д тодорхой шалгуур үзүүлэлтийн дагуу дүн шинжилгээ хийх, үр нөлөөг тооцож, давхардал, хийдэл, зөрчлийг арилгах, хуулийн зохицуулалтыг ойлгомжтой, хэрэгжих боломжтой байдлаар боловсруулах, улмаар хуулийн төслийн чанарыг сайжруулахад хууль санаачлагчид дэмжлэг үзүүлэхэд оршино.

Мэргэжлийн боловсрол, сургалтын тухай хуулийн шинэчилсэн найруулгын төслийн /цаашид “хуулийн төсөл” гэх/ үр нөлөөг үнэлэхдээ Хууль тогтоомжийн тухай хууль1, “Хууль тогтоомжийн төслийн үр нөлөө үнэлэх аргачлал”2 /цаашид “аргачлал” гэх/-д заасны дагуу дараахь үе шаттайгаар хийлээ. Үүнд:

1.1.Шалгуур үзүүлэлтийг сонгох;

1.2.Хуулийн төслөөс үр нөлөө үнэлэх хэсгээ тогтоох;

1.3.Шалгуур үзүүлэлтэд тохирох шалгах хэрэгслийн дагуу үр нөлөөг тооцох;

1.4.Үр дүнг үнэлэх, зөвлөмж өгөх.

Хуулийн төслийн үнэлгээг Хөдөлмөр, нийгмийн хамгааллын яамнаас 2018 оны 11 дүгээр сарын 7-ны өдрийн байдлаар боловсруулсан хувилбарт хийсэн болно.

**НЭГ.ХУУЛИЙН ТӨСЛИЙН ҮР НӨЛӨӨГ ҮНЭЛЭХ ШАЛГУУР ҮЗҮҮЛЭЛТИЙГ СОНГОСОН БАЙДАЛ, ҮНДЭСЛЭЛ**

Хуулийн төслийн үнэлгээний ажлыг хийж гүйцэтгэхдээ хуулийн төслийн зорилго, хамрах хүрээ, зохицуулах асуудалтай уялдуулан аргачлалд дурдсан дараахь 4 шалгуур үзүүлэлтийг сонголоо. Үүнд:

1.Зорилгод хүрэх байдал

2.Практикт хэрэгжих боломж

3.Ойлгомжтой байдал

4.Харилцан уялдаа.

**“Зорилгод хүрэх байдал”** гэсэн шалгуур үзүүлэлтийг хуулийн төслийн зохицуулалтууд нь хуулийн төслийн үзэл баримтлалд тусгасан хуулийн төслийг боловсруулах болсон хэрэгцээ, шаардлагад нийцсэн эсэх /бүрэн илэрхийлж чадсан эсэх/-ийг тодорхойлох зорилгоор сонгов.

**“Практикт хэрэгжих боломж”** шалгуур үзүүлэлтийг хуулийн төслийн зохицуулалтыг дагаж мөрдөх буюу хэрэгжүүлэх боломжтой эсэхийг, тухайлбал, хуулийг хэрэгжүүлэх субъект, байгууллага нь хэн байх вэ, тэдгээрт тухайн зохицуулалтыг хэрэгжүүлэх боломж, бололцоо /санхүү, хүний нөөц/ байгаа эсэхийг шалгаж  тогтоох үүднээс сонгон авлаа.

**“Ойлгомжтой байдал”** гэсэн шалгуур үзүүлэлтийг хуулийн төсөл нь түүнийг хэрэглэх, хэрэгжүүлэх этгээдүүдийн хувьд ойлгомжтой, логик дараалалтай томьёологдсон эсэх, хуулийн төсөл нь Хууль тогтоомжийн тухай хууль, Хууль тогтоомжийн төсөл боловсруулах аргачлалд заасан шаардлагыг хангасан эсэхийг шалгах зорилгоор сонголоо.

**“Харилцан уялдаа”** гэсэн шалгуур үзүүлэлтийг  хуулийн төсөл нь өөр хоорондоо болон бусад хүчин төгөлдөр мөрдөгдөж буй хуультай уялдах уялдаа холбоог сайжруулах үүднээс хуулийн төслийн зүйл, хэсэг, заалт өөр хоорондоо болон хүчин төгөлдөр үйлчилж байгаа бусад хуульд нийцсэн эсэх, давхардал, хийдэл, зөрчил байгаа эсэхийг тогтоох зорилгоор аргачлалд заасан асуултад хариулах замаар шалгахаар сонгов.

**ХОЁР.ХУУЛИЙН ТӨСЛӨӨС ҮР НӨЛӨӨГ ҮНЭЛЭХ ХЭСГИЙГ ТОГТООСОНБАЙДАЛ**

**“Зорилгод хүрэх байдал”** гэсэн шалгуур үзүүлэлтийн хүрээнд:

Хуулийн төслийн зохицуулалт нь хуулийн төсөл боловсруулах болсон хэрэгцээ, шаардлагад нийцсэн эсэхийг шалгахын тулд хуулийн төслийн үзэл баримтлалд тусгасан хэрэгцээ шаардлагыг хуулийн төсөлд хэрхэн тусгасныг тогтоох, эдгээр  зохицуулалт нь үзэл баримтлалд тодорхойлсон хэрэгцээ, шаардлагад бүрэн нийцсэн эсэхийг  харьцуулан дүгнэхээр үнэлэх хэсгээ тогтоолоо.

Хуулийн төслийн үзэл баримтлалтай танилцахад хуулийн төслийг боловсруулах хууль зүйн үндэслэл, шаардлага нь Монгол Улсын Их Хурлын 2017 оны 11 дүгээр тогтоолоор баталсан “Монгол Улсын хууль тогтоомжийг 2020 он хүртэл боловсронгуй болгох үндсэн чиглэл”-д “Хөдөлмөр, нийгмийн хамгааллын салбарын шинэ бүтэцтэй уялдуулан хуулийн мэргэжлийн боловсрол, сургалтын салбарын үйл ажиллагааны удирдлага, зохион байгуулалттай холбоотой заалтуудад нэмэлт, өөрчлөлт оруулах, уг асуудлыг хариуцсан төрийн байгууллагуудын үйл ажиллагааны чиглэлийг тодорхойлох” гэж тусгажээ.

 Түүнчлэн дээрх бодлогын баримт бичигт тусгасан үндсэн зорилт, хуулийн төслийн үзэл баримтлалд тусгасан практик хэрэгцээ шаардлагад үндэслэн хуулийн төслийг боловсронгуй болгох зорилгоор дэвшүүлсэн зорилтуудыг агуулгын хувьд  нэгтгэн  “Зорилгод хүрэх байдал” гэсэн шалгуур үзүүлэлтийг дараахь байдлаар үнэлэхээр үнэлэх хэсгээ тогтоолоо.

|  |  |
| --- | --- |
| **Зорилгод хүрэх байдал**  */Хуулийн төслийн үзэл баримтлалд тусгасан хэрэгцээ, шаардлага/* | **Үр нөлөөг тооцох хэсэг**  */Сонгосон зүйл заалт/* |
| 1.Мэргэшлийн түвшний үндэсний хүрээг хэрэгжүүлэх арга замыг хуульд тодорхой тусгах. | Төслийн 4.1.7, 11 дүгээр зүйл. |
| 2.Мэргэжлийн боловсрол, сургалтын чанарын үнэлгээ, баталгаажилт болон МБСБ-ыг төрөлжүүлэх талаар тодорхой болгон зохицуулах. Үүнд:  2.1.Гадаад, дотоодод албан бус боловсролоор мэргэжил эзэмшсэн иргэний түвшин, ур чадварыг хэрхэн үнэлэх, баталгаажуулах, гэрчилгээжүүлэх, хүлээн зөвшөөрөх, зэрэг дэв олгохтой холбоотой эрх зүйн зохицуулалтыг хуульчлах.  2.2.Мэргэжлийн боловсрол, сургалтын байгууллага болон хөтөлбөрийг үндэсний болон олон улсын магадлан итгэмжлэлд хамруулах эрх зүйн зохицуулалтыг бий болгох.  2.3.Мэргэжлийн боловсрол, сургалтын байгууллагыг төрөлжүүлэх зохицуулалтыг хуульд тусгах. | Төслийн 8.1.23, 9.1,            Төслийн 8.1.12, 21 дүгээр зүйл.        Төслийн 19 дүгээр зүйл. |
| 3. МБСАЭТЗТБ, МБСҮМТ, БАЗТ-ийн бүрэн эрх, чиг үүргийн давхардлыг арилгах, МБСҮМТ-ийн үндсэн чиг үүргийг тодорхой болгох. | Төслийн 8, 9, 10 дугаар зүйл |
| 4.Мэргэжилтэй ажилтан бэлтгэх зардлыг төр дангаараа буюу улсын төсвөөс хариуцдаг асуудлыг өөрчилж, ажиллах хүчний хөгжлийн бодлогын хүрээнд ажил олгогчид, үйлдвэрлэгчид, түншлэгч болон мэргэжлийн боловсрол, сургалтын харилцаанд оролцогч талуудын хувь, оролцоонд түшиглэсэн, үр өгөөжтэй, олон эх үүсвэр бүхий санхүүжилтийн механизмыг бүрдүүлэх. | Төслийн  27.1.6, 27.1.7, 31.4.9 |
| 5.Мэргэжлийн боловсрол, сургалтын салбарын нийгмийн түншлэлийн үйл ажиллагаа, уялдаа холбоог өргөжүүлэх, боловсронгуй болгох. | Төслийн 1.1, 31.4.7, 31.4.8 |

**“Практикт хэрэгжих боломж”** шалгуур үзүүлэлтийн хүрээнд:

Хуулийн төсөлд МБСҮМТ, БАЗТ-ийн бүрэн эрх, чиг үүргийг тодорхой болгон тусгаж байгаатай холбогдуулан эдгээр байгууллагууд нь хуулийн төсөлд тусгасан бүрэн эрх, чиг үүргийг практикт хэрэгжүүлэх боломжтой эсэхийг шалган тогтоох үүднээс сонгон авлаа.

|  |  |
| --- | --- |
| 1. | **9 дүгээр зүйл. Мэргэжлийн боловсрол, сургалтын үнэлгээ, мэдээллийн төвийн эрх үүрэг**  *9.1.Мэргэжлийн боловсрол, сургалтын үнэлгээ, мэдээллийн төв нь мэргэжлийн* *боловсрол, сургалтын агуулгыг албан болон албан бус боловсрол, албан бус суралцахуйн хэлбэрээр эзэмшсэн иргэний мэргэшлийн түвшин, чадамжийг үнэлэх, хөндлөнгийн шалгалт, үнэлгээг зохион байгуулж тогтоох, баталгаажуулах, мэдээллийн сан үүсгэх үндсэн үүргийг хэрэгжүүлэх байгууллага байна.*    *9.2.Мэргэжлийн боловсрол, сургалтын үнэлгээ, мэдээллийн төв**нь дараах бүрэн эрхийг хэрэгжүүлнэ:*  *9.2.1.мэргэжлийн боловсрол, сургалтын байгууллагын төгсөлтийн үнэлгээг зохион байгуулах, арга зүйн удирдлагаар хангах, хөндлөнгийн хяналт тавьж ажиллах;*  *9.2.2.төгсөгч, мэргэжлийн ур чадвар эзэмшсэн иргэний мэргэшлийн түвшинг үнэлэх, дүгнэлт гаргах, баталгаажуулах үйл ажиллагааг холбогдох мэргэжлийн аж ахуйн нэгж, байгууллагатай хамтран зохион байгуулах, удирдлага, арга зүйгээр хангах;*  *9.2.3.мэргэжлийн боловсрол, сургалтын үнэлгээний нэгдсэн санг бүрдүүлэх, сургалтын агуулга, сургалтын стандарт, хөтөлбөрийг мэргэжлийн холбоод, ажил олгогчтой хамтран боловсруулах;* |
| 2. | **10 дугаар зүйл. Мэргэжлийн боловсрол, сургалтын бүсийн арга зүйн төвийн эрх үүрэг**    *10.1.Бүсийн арга зүйн төв**нь мэргэжлийн боловсрол, сургалтын стандарт, хөтөлбөр, агуулгын хэрэгжилтийг хангах, чадамжийн сан бүрдүүлэх, багшийг чадваржуулах, хөгжүүлэх, сургалт, судалгаа эрхлэх, мэргэжил арга зүйгээр хангах чиг үүрэгтэй байна.*    *10.2.Бүсийн арга зүйн төв**нь дараах бүрэн эрхийг хэрэгжүүлнэ:*  *10.2.1.сургалтын стандарт, хөтөлбөр, боловсруулах, шинэчлэх, дүгнэлт гаргах, агуулгын хэрэгжилтийн үйл ажиллагааг зохион байгуулж, мэргэжил арга зүйн удирдлагаар хангах, зөвлөн туслах үйлчилгээ үзүүлэх;*  *10.2.2.мэргэжлийн боловсрол, сургалтын стандарт, хөтөлбөр, багшийн мэдээллийн сан бүрдүүлэх, сургалт, судалгаа явуулах;*  *10.2.3.багш, ажилтныг мэргэшүүлэх, тогтвортой хөгжлийг дэмжих, мэргэжил арга зүйн нэгдсэн удирдлага, зохион байгуулалтаар хангах;*  *10.2.4.багш, ажилтны мэргэжлийн болон ур чадварын уралдаан, олимпиад, эрдэм шинжилгээ, онол-практикийн хурал зохион байгуулах.* |

“**Ойлгомжтой байдал”** гэсэншалгуур үзүүлэлтийн хүрээнд хуулийн төслийн зохицуулалт түүнийг хэрэглэх, хэрэгжүүлэх субьектүүдийн хувьд ойлгомжтой, логик дараалалтай боловсруулагдсан эсэхийг шалгах, хуулийн төсөл нь Хууль тогтоомжийн тухай хууль, Хууль тогтоомжийн төсөл боловсруулах аргачлалд заасан шаардлагыг хангасан эсэхийг шалгах тул хуулийн төслийг бүхэлд нь шалгахаар сонгов.

**“Харилцан уялдаа”** гэсэн шалгуур үзүүлэлтийн хүрээнд хуулийн төслийн зохицуулалт өөр хоорондоо болон хуулийн төслийг бусад хуультай нийцсэн, уялдсан эсэхийг шалгах тул мөн бүхэлд нь шалгахаар сонголоо.

**ГУРАВ.ШАЛГУУР ҮЗҮҮЛЭЛТЭД ТОХИРОХ ШАЛГАХ ХЭРЭГСЛИЙН ДАГУУ ХУУЛИЙН ТӨСЛИЙН ҮР НӨЛӨӨГ ҮНЭЛСЭН БАЙДАЛ**

Аргачлалд заасны дагуу хуулийн төслийн үр нөлөөг үнэлэх шалгуур үзүүлэлт,  үр нөлөөг үнэлэх хэсгийг дээрх 2 үе шатанд тус тус тогтоосны дагуу тэдгээрт тохирох шалгах хэрэгслийг дараахь байдлаар тодорхойллоо:

|  |  |  |  |
| --- | --- | --- | --- |
| **Д/д** | **Шалгуур үзүүлэлт** | **Үр нөлөөг үнэлэх хэсэг** | **Тохирох шалгах хэрэгсэл** |
| 1 | Зорилгод хүрэх байдал | Хуулийн төслийн 4.1.7, 11 дүгээр зүйл, 8.1.23, 9.1, 8.1.12, 21 дүгээр зүйл, 19 дүгээр зүйл, 8, 9, 10 дугаар зүйл, 27.1.6, 27.1.7, 31.4, 91.1, 31.4.7, 31.4.8 | **Зорилгод дүн шинжилгээ хийх:**  Хуулийн төслийн зохицуулалт нь төслийн үзэл баримтлалд дурдсан хэрэгцээ, шаардлагад нийцсэн эсэхэд дүн шинжилгээ хийнэ. |
| 2. | Практикт хэрэгжих боломж | Хуулийн төслийн 9 дүгээр зүйл, 10 дугаар зүйл | **Практикт турших:**  Уг зохицуулалтыг хэрэгжүүлэх байгууллага дээр туршилт хийх шаардлагагүй тул эдгээр зохицуулалтыг хэрэгжүүлэх байгууллагаас санал авах замаар шалгана. |
| 3. | Ойлгомжтой байдал | Хуулийн төсөл бүхэлдээ | **Ойлгомжтой байдлыг шалгах:**  Хуулийн төсөлд хамаарах этгээдүүдээс уг төсөл нь ойлгомжтой байдлаар томьёологдсон эсэхийг шалгах, түүнчлэн Хууль тогтоомжийн тухай хууль, “Хууль тогтоомжийн төсөл боловсруулах аргачлал”-ыг баримталсан  эсэхийг шалгана. |
| 4. | Харилцан уялдаа | Хуулийн төсөл бүхэлдээ | **Хуулийн төслийн уялдаа холбоог шалгах:**  Хуулийн төслийн уялдаа холбоог аргачлалын 4.10-т заасан асуултад хариулах замаар шалгана. |

Дээрх урьдчилан сонгож авсан шалгуур үзүүлэлтүүдэд тохирох шалгах хэрэгслийн дагуу хуулийн төсөлд үр нөлөөний үнэлгээг дараахь байдлаар хийв.

**3.1.“Зорилгод хүрэх байдал” шалгуур үзүүлэлтийн хүрээнд хийсэн үнэлгээ:**

Энэ шалгуур үзүүлэлтийн хүрээнд хуулийн төслийн зохицуулалт нь хуулийн төсөл боловсруулах болсон хэрэгцээ, шаардлагад нийцсэн эсэхийг шалгахын тулд хуулийн төслийн үзэл баримтлалд3 тусгасан хэрэгцээ шаардлагыг хуулийн төсөлд хэрхэн тусгасныг тогтоох, эдгээр  зохицуулалт нь үзэл баримтлалд тодорхойлсон хэрэгцээ, шаардлагад нийцэж байгаа эсэхийг  харьцуулан дүн шинжилгээ хийлээ.

Монгол Улсын Их Хурлын 2017 оны 11 дүгээр тогтоолоор баталсан “Монгол Улсын хууль тогтоомжийг 2020 он хүртэл боловсронгуй болгох үндсэн чиглэл”-ийн 179-д “Хөдөлмөр, нийгмийн хамгааллын салбарын шинэ бүтэцтэй уялдуулан хуулийн мэргэжлийн боловсрол, сургалтын салбарын үйл ажиллагааны удирдлага, зохион байгуулалттай холбоотой заалтуудад нэмэлт өөрчлөлт оруулах, уг асуудлыг хариуцсан төрийн байгууллагуудын үйл ажиллагааны чиглэлийг тодорхойлох.” гэж тусгасан байна.

Дээрх бодлогын баримт бичигт тусгасан зорилгыг хэрэгжүүлэх үүднээс Мэргэжлийн боловсрол, сургалтын тухай хуулийн шинэчилсэн найруулгын төсөл боловсруулах хууль зүйн үндэслэл, шаардлага урган гарч, түүнчлэн практикт тулгарч буй хэрэгцээ шаардлагыг шийдвэрлэх зорилгоор хуулийн төслийн үзэл баримтлалыг тодорхойлсон байх бөгөөд үзэл баримтлалд тусгасан энэхүү хэрэгцээ шаардлагыг хуулийн төсөлд хэрхэн тусгасан, түүнчлэн хуулийн төсөлд бүрэн дүүрэн, хангалттай тусгаж чадсан эсэхэд дараахь байдлаар үнэлэлт, дүгнэлт хийлээ. Үүнд:

**1*.”Мэргэшлийн түвшний үндэсний хүрээг хэрэгжүүлэх арга замыг хуульд тодорхой тусгах” гэсэн хэрэгцээ шаардлагын хүрээнд*:**

Хуулийн төслийн үзэл баримтлалд “Монгол Улсад мэргэшлийн түвшний хүрээ бүрдэж эхэлж байгаа хэдий ч үүнийг хэрхэн хэрэгжүүлэх арга зам нь тодорхой бус, тухайн ажлын байранд шаардагдах мэргэшлийн түвшин тодорхойгүй, мэргэжил, мэргэшлийн ур чадвараа хэрхэн үнэлүүлэх, мэргэшлийн зэргээ хэрхэн тогтоолгох талаархи эрх зүйн зохицуулалт байхгүйгээс аж ахуйн нэгж, байгууллага нь иргэн, мэргэжилтэй ажилтны ур чадварыг бодитой үнэлэх нөхцөл бүрдэхгүй байна. Иймд иргэдийг ямар ч ажлын байран дээр эзэмшсэн мэргэжил, мэргэшлээрээ ажил хөдөлмөр эрхлэхэд нь тохирсон цалин, хөлсний нөхцөлтэй байх, зэрэг дэвээ ахиулах, мэргэжлээрээ хөрвөж ажиллах, ур чадварын түвшин, бүтээмжээ ахиулах боломжийг бүрдүүлэх, улсын хэмжээнд нэгдсэн зохицуулалт бий болгох үүднээс мэргэшлийн үндэсний хүрээг хэрэгжүүлэх арга замыг хуульд тодорхой тусгах шаардлагатай байна.” гэжээ.

Дээрх хэрэгцээ шаардлагыг хангах агуулга бүхий зохицуулалтыг хуулийн төслийн 4.1.7-д “мэргэшлийн түвшний үндэсний хүрээ” гэсэн нэр томьёоны тодорхойлолтыг, төслийн 11 дүгээр зүйл буюу Мэргэшлийн түвшний үндэсний хүрээ гэсэн зүйлийн  11.1 дэх хэсэгт “11.1.Ажил мэргэжлийн лавлахыг батлах, боловсрол, сургалтын үр дүн, мэргэшлийн түвшний уялдааг тодорхойлох, үнэлж баталгаажуулах, түвшин хооронд шилжих зохицуулалтыг хуулиар тогтооно.” гэж тус тус тусгасан байх хэдий ч энэхүү 11.1 дэх хэсэг нь мэргэшлийн түвшний үндэсний хүрээг хэрэгжүүлэх арга замын талаар тодорхой зохицуулаагүй байна.

Харин хуулийн төсөлтэй холбогдуулан Хөдөлмөрийн тухай хуульд нэмэлт, өөрчлөлт оруулах тухай хуулийн төслийг боловсруулсан байх ба уг хуулийн төслийн 52 дугаар зүйлд Мэргэшлийн түвшний зохицуулалт гэсэн зүйлийг шинээр нэмж байгаад дүн шинжилгээ хийхэд “52.3.Мэргэшлийн үндэсний хүрээг бүрдүүлэх, зохицуулах журмыг Засгийн газар батална.” гэж, “52.4.Мэргэшлийн түвшинг үнэлэх, хүлээн зөвшөөрөх, баталгаажуулах журмыг хөдөлмөрийн болон боловсролын асуудал эрхэлсэн Засгийн газрын гишүүн хамтран батална.” гэж тус тус заасан нь үзэл баримтлалд тусгасан энэхүү хэрэгцээ шаардлагыг хангахуйц зохицуулалт гэж дүгнэхээр байна.

Гэхдээ дараахь асуудлыг анхаарах шаардлагатай байна.

- Мэргэжлийн боловсрол, сургалтын тухай хуулийн шинэчилсэн найруулгын төслийн 4.1.7-д заасан “мэргэшлийн үндэсний хүрээ” гэсэн нэр томьёо, ХТХНӨОТХТ-ийн 52.1-д заасан “Ажил мэргэжлийн үндэсний ангилал, тодорхойлолт, ажил мэргэжлийн лавлахыг батлах, мэргэшлийн түвшинг тогтоон хүлээн зөвшөөрөх, баталгаажуулах үйл явц мэргэшлийн үндэсний хүрээнд хамаарна.” гэж заасан тус тус заасан нь “мэргэшлийн түвшний үндэсний хүрээ” гэсэн нэр томьёоны агуулгыг 2 хуульд өөр өөр томьёолсон мэт ойлгогдож байна.

 Иймд эдгээр заалтыг хооронд нь уялдуулан нэр томьёог нэг мөр жигд томьёолох нь зүйтэй.

- Хуулийн төслийн 11.1 дэх хэсэг, ХТХНӨОТХТ-ийн 52.2 дахь хэсэгт “Ажил мэргэжлийн лавлахыг батлах, боловсрол, сургалтын үр дүн, мэргэшлийн түвшний уялдааг тодорхойлох, үнэлж, баталгаажуулах, түвшин хооронд шилжих зохицуулалтыг хуулиар тогтооно.” гэж давхардуулан тусгасан нь аль хуулиар энэхүү харилцааг зохицуулах гээд байгаа нь ойлгомжгүй байдалд хүргэж байна.

Иймд аль хуулиар зохицуулахыг тодорхой болгосны үндсэн дээр 2 хуулийн төслийн давхардлыг арилгаж, нөгөө хуульд нь эшлэл хийх байдлаар тусгах нь зүйтэй гэж дүгнэлээ.

Дээрхээс дүгнэхэд үзэл баримтлалд тусгасан уг хэрэгцээ, шаардлага нь ХТХНӨОТХТ-д илүү тусгалаа олсон байх бөгөөд энэ нь үзэл баримтлалын хэрэгцээ шаардлагыг зохих хэмжээнд хангасан байна гэж дүгнэв. Гэсэн хэдий ч мэргэшлийн түвшний үндэсний хүрээг хэрэгжүүлэх арга замын талаарх гол зарчмын асуудлуудыг аль болох хуульд нь тусгах, түүнчлэн дээр дурдсан 2 хуулийн төслүүд хоорондын давхардал, хийдэл, зөрчлийг арилган уялдуулснаар үзэл баримтлалд тусгасан энэхүү хэрэгцээ шаардлага буюу зорилгыг бүрэн хангахаар байна гэж дүгнэлээ.

***2.Мэргэжлийн боловсрол, сургалтын чанарын үнэлгээ, баталгаажилт болон МБСБ-ыг төрөлжүүлэх талаар тодорхой болгон зохицуулах хэрэгцээ шаардлагын хүрээнд:***

*2.1.Гадаад, дотоодод албан бус боловсролоор мэргэжил эзэмшсэн иргэний түвшин, ур чадварыг хэрхэн үнэлэх, баталгаажуулах, гэрчилгээжүүлэх, хүлээн зөвшөөрөх, зэрэг дэв олгохтой холбоотой эрх зүйн зохицуулалтыг хуульчлах.*

Үзэл баримтлалд “МБСТХ-ийн 16 дугаар зүйлд мэргэжлийн боловсрол, сургалтын чанарын үнэлгээний талаар зохицуулсан. Гэвч зөвхөн суралцагчийн мэдлэг, чадвар, дадлыг үнэлэх, дүгнэх  харилцаагаар хязгаарлагдаж байгаа тул гадаад, дотоодод албан болон албан бус боловсролоор мэргэжил эзэмшсэн иргэний түвшин, ур чадварыг хэрхэн үнэлэх, баталгаажуулах, гэрчилгээжүүлэх, хүлээн зөвшөөрөх, зэрэг дэв олгохтой холбоотой эрх зүйн зохицуулалт байхгүй байна.” гэжээ.

Энэхүү хэрэгцээ шаардлагыг хуулийн төслөөс сонгож авсан зохицуулалттай харьцуулж шалгахад төслийн 8.1.23-т “мэргэжлийн боловсрол, сургалтын байгууллагын төгсөгч, мэргэжлийн ур чадвар, эзэмшсэн иргэний мэргэшлийн түвшинг үнэлэх, үнэлгээг баталгаажуулах, хөндлөнгийн шалгалт зохион байгуулах журмыг батлах;” эрхийг мэргэжлийн боловсролын асуудал эрхэлсэн төрийн захиргааны төв байгууллагад олгож, төслийн 9.1-д “Мэргэжлийн боловсрол, сургалтын үнэлгээ, мэдээллийн төв нь мэргэжлийн боловсрол, сургалтын агуулгыг албан болон албан бус боловсрол, албан бус суралцахуйн хэлбэрээр эзэмшсэн иргэний мэргэшлийн түвшин, чадамжийг үнэлэх, хөндлөнгийн шалгалт, үнэлгээг зохион байгуулж тогтоох, баталгаажуулах, мэдээллийн сан үүсгэх үндсэн үүргийг хэрэгжүүлэх байгууллага байна.” гэж мэргэжлийн боловсрол, сургалтын байгууллагын төгсөгчөөс гадна мэргэжлийн ур чадвар эзэмшсэн иргэний  мэргэшлийн түвшин, ур чадварыг үнэлэх, баталгаажуулах чиг үүргийг Мэргэжлийн боловсрол, сургалтын үнэлгээ, мэдээллийн төв хэрэгжүүлэхээр тус тус тусгасан нь үзэл баримтлалд тусгасан хэрэгцээ шаардлагыг хангасан байна.

*2.2.Мэргэжлийн боловсрол, сургалтын байгууллага болон хөтөлбөрийг үндэсний болон олон улсын магадлан итгэмжлэлд хамруулах эрх зүйн зохицуулалтыг бий болгох.*

Хуулийн төслийн 8 дугаар зүйлийн 8.1.12-т “мэргэжлийн боловсрол, сургалтын байгууллагын болон хөтөлбөрийн магадлан итгэмжлэлийн шалгуур, шаардлагыг боловсруулж Боловсролын тухай хуульд заасан эрх бүхий байгууллагаар батлуулах;” гэж, төслийн 21 дүгээр зүйлд Мэргэжлийн боловсрол, сургалтын магадлан итгэмжлэл гэсэн шинэ зүйлийг нэмсэн байх ба энэхүү зүйлд Мэргэжлийн сургалт-үйлдвэрлэлийн төв, политехник коллеж нь байгууллагын болон сургалтын хөтөлбөрийн магадлан итгэмжлэлийг Боловсролын тухай хуульд заасан боловсролын магадлан итгэмжлэх байгууллагаар хийлгэхээр зохицуулсан нь үзэл баримтлалд тусгасан энэхүү хэрэгцээ шаардлагыг хангах агуулга бүхий зохицуулалт болсон байна.

Харин анхаарах нэг асуудал нь хуулийн төсөлд тусгасан “байгууллагын магадлан итгэмжлэл” гэсэн агуулгыг Боловсролын тухай хуулийн 26 дугаар зүйлийн 26.1-д “Боловсролын магадлан итгэмжлэл нь боловсролын ***сургалтын байгууллагын*** ***үйл ажиллагаа***, сургалтын хөтөлбөрийн хэрэгжилтийн чанарт хараат бус үнэлгээ хийж, ахиц дэвшлийг дэмжин, мэргэжлийн хүрээнд хүлээн зөвшөөрөх ажиллагаа мөн.” гэж заасантай уялдуулж нягтлах шаардлагатай байна гэж үзлээ.

*2.3.Мэргэжлийн боловсрол, сургалтын байгууллагыг төрөлжүүлэх зохицуулалтыг хуульд тусгах.*

Үзэл баримтлалд “Монгол Улсын бүс, бүсчилсэн хөгжлийн үзэл баримтлал, улс орны бүтээн байгуулалт, тогтвортой хөгжлийн бодлого,  төлөвлөлт, нийгэм, эдийн засгийн хөгжил, хөдөлмөрийн зах зээлийн эрэлтэд тулгуурлан мэргэжлийн боловсрол, сургалтын байгууллагыг бүтээн байгуулалт, газар зүйн байршил, хүн амын төвлөрөл, мэргэжил, хөтөлбөр, сургуулийн онцлог, чадавхи, нөөц, холбогдох судалгааны үр дүн зэрэг олон хүчин зүйлийг харгалзан төрөлжүүлэн хөгжүүлэх, энэ хүрээнд сургалт эрхлэх тусгай зөвшөөрлийн шаардлагыг нарийвчлан тусгах шаардлагатай байна.” гэжээ. Хуулийн төсөлд “19 дүгээр зүйл. Мэргэжлийн боловсрол, сургалтын байгуулллагын төрөлжилт” гэсэн зүйл шинээр нэмж, МБСБ-ыг төрөлжүүлэх зохицуулалтыг тусгасан нь үзэл баримтлалын энэхүү хэрэгцээ шаардлагыг зарчмын хувьд хангасан байна. Гэхдээ ийнхүү төрөлжүүлэх гол зорилгыг агуулсан төслийн 19 дүгээр зүйлийн 19.1 дэх хэсэгт хуулийн төслийн 1 дүгээр зүйлийн 1.1-д заасан хуулийн зорилт болон үзэл баримтлалд тусгасан “...хөдөлмөрийн зах зээлийн эрэлтэд тулгуурлах...” гол зорилгодоо мөн нийцүүлж уг агуулгыг бүрэн илэрхийлсэн байдлаар томьёолох нь зарчмын хувьд оновчтойг анхаарах.

**3.Мэргэжлийн боловсрол, сургалтын асуудал эрхэлсэн ТЗТБ, Мэргэжлийн боловсрол, сургалтын үнэлгээ, мэдээллийн төв, бүсийн арга зүйн төвийн бүрэн эрх, чиг үүргийн давхардлыг арилгах, МБСҮМТ-ийн үндсэн чиг үүргийг тодорхой болгох гэсэн хэрэгцээ шаардлагын хүрээнд:**

Үзэл баримтлалд “МБСТХ-ийн 8 дугаар зүйлийн 8.6-д заасан бүрэн эрхийг МБСАЭТЗТБ, МБСҮМТ, БАЗТ-ийн аль аль нь хэрэгжүүлж болохоор байгаа нь чиг үүргийн давхардал үүсгэсэн, мөн МБСҮМТ-ийн үндсэн чиг үүрэг тодорхойгүй байгаа нь практик дээр хүндрэл үүсгэж байх тул эдгээр байгууллагуудын бүрэн эрх, чиг үүргийн давхардлыг арилгах шаардлагатай байна” гэжээ.

Энэхүү хэрэгцээ шаардлагыг хангах зохицуулалт хуулийн төсөлд бүрэн тусгагдсан эсэхийг шалгахдаа одоо хүчин төгөлдөр мөрдөгдөж буй МБСТХ-д байгаа давхардсан зохицуулалтыг судалж, хуулийн төслийн 8 дугаар зүйл.Мэргэжлийн боловсрол, сургалтын асуудал эрхэлсэн төрийн захиргааны төв байгууллагын эрх үүрэг, 9 дүгээр зүйл.Мэргэжлийн боловсрол, сургалтын үнэлгээ, мэдээллийн төвийн эрх үүрэг, 10 дугаар зүйл.Мэргэжлийн боловсрол, сургалтын бүсийн арга зүйн төвийн эрх үүрэг гэсэн 3 зүйлийг харьцуулж, бүрэн эрх, чиг үүргийн давхардал арилгаж байгаа эсэхийг тогтоох байдлаар дүн шинжилгээ хийлээ.

Хүчин төгөлдөр мөрдөж буй 2009 оны 2 дугаар сарын 13-ны өдрийн МБСТХ-ийн 8 дугаар зүйлийн 8.4 дэх хэсэгт МБСАЭТЗТБ-ын бүрэн эрхийг заасан атлаа энэхүү ТЗТБ-ын бүрэн эрхийг мөн хуулийн 8 дугаар зүйлийн 8.6-д “8.6.Энэ хуулийн 8.4.9, 8.4.10, 8.4.11, 8.4.12, 8.4.19, 8.4.20-д заасан бүрэн эрхийг үнэлгээ, мэдээллийн болон бүсийн арга зүйн төв хэрэгжүүлж болно.” гэж МБСҮМТ болон БАЗТ нь ТЗТБ-ын зарим бүрэн эрхийг мөн адил хэрэгжүүлэхээр давхардуулан хуульчилсан, түүнчлэн мөн хуулийн 16 дугаар зүйлийн 16.9-д “Үнэлгээ, мэдээллийн төв нь 16.1-д заасан журмыг хэрэгжүүлж, хөндлөнгийн шалгалт зохион байгуулах, төгсөгч, мэргэжлийн ур чадвар эзэмшсэн иргэний мэргэшлийн түвшинг үнэлж дүгнэлт гаргах, ном сурах бичиг, сургалтын хэрэглэгдэхүүн боловсруулах чиг үүргийг хэрэгжүүлнэ.” гэж тус тус агуулгын хувьд давхардуулан хуульчилсан нь эдгээр 3 байгууллагад бүрэн эрхийн давхардлыг үүсгэжээ.

Хуулийн төсөлд дээрх 3 байгууллагын бүрэн эрх, чиг үүргийн давхардлыг зарчмын хувьд арилгасан байх хэдий ч төслийн 8 дугаар зүйлийн 8.1.13-т заасан “ мэргэжлийн боловсрол, сургалтын байгууллагын багшийг бэлтгэх, давтан сургах, мэргэшүүлэх, багшийн хөгжлийг дэмжих;” гэсэн МБСАЭТЗТБ-ын бүрэн эрх нь төслийн 10 дугаар зүйлийн 10.1-д заасан “Бүсийн арга зүйн төв нь ...багшийг чадваржуулах, хөгжүүлэх, сургалт судалгаа эрхлэх, мэргэжил арга зүйгээр хангах чиг үүрэгтэй.10.2.3 “багш, ажилтныг мэргэшүүлэх, тогтвортой хөгжлийг дэмжих, мэргэжил арга зүйн нэгдсэн удирдлагаар хангах;” гэсэн БАЗТ-ийн төвийн чиг үүрэгтэй агуулгын хувьд давхардсан, түүнчлэн төслийн 8 дугаар зүйлийн 8.1.24-т заасан “....статистик болон бусад мэдээллийн сан бий болгох, хөтлөх;” гэсэн МБСАЭТЗТБ-ын бүрэн эрх нь төслийн 9 дүгээр зүйлийн 9.2.4-т заасан “чадамжийн үнэлгээ, боловсролын баримт бичиг түүнтэй холбоотой сан, сургалтын байгууллагын болон бусад мэдээллийн сан бүрдүүлэх;” гэсэн МБСҮМТ-ийн бүрэн эрхтэй, мөн төслийн 10.2.2-т заасан “мэргэжлийн боловсрол, сургалтын стандарт, хөтөлбөр, багшийн мэдээллийн сан бүрдүүлэх...” гэсэн БАЗТ-ийн бүрэн эрхтэй тус тус агуулгын хувьд давхардсан, төслийн 9 дүгээр зүйлийн 9.2.3-т заасан “...сургалтын агуулга, сургалтын стандарт, хөтөлбөрийг мэргэжлийн холбоод, ажил олгогчтой хамтран боловсруулах;” гэсэн МБСҮМТ-ийн бүрэн эрх нь төслийн 10 дугаар зүйлийн 10.2.1-д заасан “сургалтын стандарт, хөтөлбөр боловсруулах, шинэчлэх, дүгнэлт гаргах...” гэсэн БАЗТ-ийн бүрэн эрхтэй агуулгын хувьд давхардсан байна.

Түүнчлэн төслийн “25 дугаар зүйл. Мэргэжлийн боловсрол, сургалтын статистик, мэдээлэл” гэсэн зүйлд салбан нэгдсэн мэдээллийн сантай байхаар тусгаж, энэхүү санг үүсгэн байгуулах, бүрдүүлэх, мэдээллийн үнэн зөв байдалд хяналт тавих, өдөр тутмын үйл ажиллагааг удирдлагаар хангах ажлыг МБСАЭТЗТБ хариуцахаар тусгасан байна.

Иймд хуулийн төсөлд МБСАЭТЗТБ, МБСҮМТ, БАЗТ гэсэн 3 байгууллагын дээр дурдсан зарим бүрэн эрх, чиг үүрэг агуулгын хувьд давхардсан хэвээр байгаа нь үзэл баримтлалд тусгасан эдгээр байгууллагуудын бүрэн эрхийн давхардлыг арилгах хэрэгцээ шаардлагад бүрэн нийцээгүй байна гэж дүгнэхээр байна.

**4.Мэргэжилтэй ажилтан бэлтгэх зардлыг төр дангаараа буюу улсын төсвөөс хариуцдаг асуудлыг өөрчилж, ажиллах хүчний хөгжлийн бодлогын хүрээнд ажил олгогчид, үйлдвэрлэгчид, түншлэгч болон мэргэжлийн боловсрол, сургалтын харилцаанд оролцогч талуудын хувь, оролцоонд түшиглэсэн, үр өгөөжтэй, олон эх үүсвэр бүхий санхүүжилтийн механизмыг бүрдүүлэх гэсэн хэрэгцээ шаардлагын хүрээнд:**

Төслийн 27 дугаар зүйлийн 27.1.6-д  “Политехник коллежийн техникийн боловсролын сургалт, захиалгат болон насанд хүрэгчдийн сургалтын төлбөр;”, 27.1.7-д “Мэргэжлийн боловсролын насанд хүрэгчдийн болон захиалгат сургалтын төлбөр;” гэсэн заалтыг тус тус шинээр нэмснээр Мэргэжлийн боловсрол, сургалтыг дэмжих сангийн орлогыг бүрдүүлэх эх үүсвэр нэмэгдэхээр байгаа нь энэхүү хэрэгцээ шаардлагад нийцсэн байна.

Түүнчлэн одоо хүчин төгөлдөр мөрдөж буй МБСТХ-ийн 20 дугаар зүйлийн “20.3.Салбар, үйлдвэрийн онцлогоос хамааран аж ахуйн нэгж, байгууллага нь мэргэжлийн боловсрол, сургалтыг дэмжих санд цалингийн сангаасаа энэ хуулийн 6.1-д заасан Зөвлөлөөс тогтоосон тодорхой хувь хэмжээгээр санхүүгийн дэмжлэг үзүүлж **болно.**” гэсэн хэсгийн агуулгыг төслийн 31 дүгээр зүйлийн 31.4.9-д “...Зөвлөлөөс тогтоосон хувь хэмжээгээр санхүүгийн дэмжлэг ***үзүүлэх***;” хэмээн үүрэг болгосон шинжтэй зохицуулж өгснөөр хуулийн төслийн 27 дугаар зүйлийн 27.1.5-д заасан “аж ахуйн нэгж, байгууллагаас энэ хуулийн 31.4.9-д заасны дагуу төвлөрүүлсэн хөрөнгө;” нь МБСДС-ийн эх үүсвэрийг бүрдүүлэхэд бодитой хувь нэмрээ оруулах ач холбогдол бүхий зохицуулалт байгаа нь дээрх хэрэгцээ шаардлагыг хангаж байна гэж дүгнэлээ.

**5.Мэргэжлийн боловсрол, сургалтын салбарын нийгмийн түншлэлийн үйл ажиллагаа, уялдаа холбоог өргөжүүлэх, боловсронгуй болгох гэсэн хэрэгцээ шаардлагын хүрээнд:**

Төслийн 1 дүгээр зүйлийн 1.1-д заасан хуулийн зорилтод “...иргэнд мэргэжлийн боловсрол эзэмшүүлэх, мэргэжлийн ур чадвар олгох, дээшлүүлэх сургалтыг *...нийгмийн түншлэл хамтын ажиллагаанд тулгуурлан зохион байгуулах.*..” гэж тусгасан нь энэхүү салбарын гол хөшүүргийн нэг нь нийгмийн түншлэлийн хамтын ажиллагаа гэдгийг хуульчилж байгаа нь дэвшилттэй алхам болохоор байна гэж дүгнэхээр байна.

Түүнчлэн төслийн 31 дүгээр зүйлийн 31.2 дахь хэсэгт нийгмийн түншлэлийн зорилгыг тодорхойлон шинээр тусгаж, 31.4.8-д “ажил олгогч энэ хуулийн 31.4.7-д заасан үйлдвэрлэлийн дадлагыг зохион байгуулахдаа сургалтын байгууллага, суралцагчтай гурван талт гэрээ байгуулж, *суралцагчдыг хийсэн ажил, гүйцэтгэсэн үүрэгт нь дүйцэхүйц цалин, хөлс олгох бөгөөд цалин, хөлсийг хөдөлмөрийн хөлсний доод хэмжээнээс багагүй хэмжээгээр тогтоож олгох ба ажил олгогчоос төлсөн Нийгмийн даатгалын шимтгэлийг мэргэжлийн боловсрол, сургалтыг дэмжих сангаас нөхөн олгоно;”* гэсэн агуулгыг тусгасан нь МБС-ын салбар дахь нийгмийн түншлэлийн үйл ажиллагаанд бодитой хувь нэмрээ оруулсан, ач холбогдолтой зохицуулалт байх бөгөөд энэ нь үзэл баримтлалын энэхүү хэрэгцээ шаардлагыг хангасан байна гэж

**3.2.“Практикт хэрэгжих боломж” шалгуур үзүүлэлтийн хүрээнд хийсэн үнэлгээ:**

“Практикт хэрэгжих боломж” гэсэн шалгуур үзүүлэлтийн хүрээнд хуулийн төслөөс сонгож авсан зохицуулалтыг */төслийн 9, 10 дугаар зүйл/*  дагаж мөрдөх болон хэрэгжих боломжтой эсэхийг, өөрөөр хэлбэл хуулийн төслийн эдгээр зүйлд заасан бүрэн эрхийг хэрэгжүүлэх субьект нь хэн байх, тэдгээрт энэхүү зохицуулалтыг хэрэгжүүлэх боломж, бололцоо /санхүү, хүний нөөц зэрэг/ байгаа эсэхийг шалгахыг зорилоо.

Ингэхдээ уг зохицуулалтыг хэрэгжүүлэх байгууллагууд болох МБСҮМТ, 6 БАЗТ-үүд рүү санал асуулга боловсруулан цахим хэлбэрээр илгээж саналыг авах, холбогдох хүмүүстэй ярилцлага хийх, мэдээлэл, саналд дүн шинжилгээ хийх замаар шалгалаа.

Хуулийн төсөлд Хангайн бүс, Төвийн бүс, Баруун бүс, Говийн бүсийн арга зүйн төвүүдээс санал асуулгын хариуг ирүүлсэн бөгөөд Улаанбаатарын бүс, зүүн бүсийн арга зүйн төв санал ирүүлээгүй болно.

Харин МБСҮМТ бичгээр хариу ирүүлээгүй ч уг байгууллагын албан ёсны цахим хуудас болон утсаар холбогдох албан хаагчтай холбогдон санал, мэдээллийг авсан.

*1.Хуулийн төслийн “9 дүгээр зүйл.Мэргэжлийн боловсрол, сургалтын үнэлгээ, мэдээллийн төвийн эрх, үүрэг” гэсэн зүйлийг шалгасан байдал:*

МБСҮМТ нь МБСТХ-д заасны дагуу Засгийн газрын 2016 оны 4 дүгээр сарын 18-ны өдрийн 216 дугаар тогтоолоор байгуулагдан, Хөдөлмөр, нийгмийн хамгааллын сайдын 2016 оны А/46 тоот тушаалаар  дүрэм, орон тоо, бүтцийг батлуулж, 13 хүний орон тоотойгоор үйл ажиллагаагаа явуулж байгаа талаар тус байгууллагын албан ёсны цахим хуудаснаас мэдээллийг авав.

Харин дээрх байгууллагаас хуулийн төслийн 9 дүгээр зүйлд тусгасан бүрэн эрхийг хэрэгжүүлэх боломжтой эсэх, хүний нөөцийн хувьд шинээр орон тоо үүсэх эсэх, үүнтэй уялдан санхүү, төсвийн хувьд зардал үүсэх эсэхэд санал авахаар цахимаар илгээсэн ч хариуг утсаар холбогдон дараахь мэдээллийг өгсөн болно.

“Хуулийн төсөлд тодорхой болгон зохицуулж өгч байгаа тус байгууллагын чиг үүрэг, бүрэн эрхийг хэрэгжүүлэх бүрэн боломжтой. Учир нь энэхүү чиг үүрэг, бүрэн эрхийг тус байгууллага 2016 онд байгуулагдсан цагаасаа хойш хэрэгжүүлж байгаа тул энэхүү зохицуулалтыг хуульд ийнхүү тодорхой тусгаж өгснөөр эрх зүйн орчин бүрдэж байгаа ач холбогдолтой зохицуулалт бөгөөд хуулийн төсөлд тусгасан чиг үүргийг практикт хэрэгжүүлэхэд хүний нөөцийн хувьд асуудалгүй, өөрөөр хэлбэл уг зохицуулалтыг практикт хэрэгжүүлэх боломжтой.” гэсэн болно.

Дээрхээс дүгнэхэд практик дээр уг байгууллага хуулийн төслийн 9 дүгээр зүйлд заасан чиг үүрэг, бүрэн эрхийг хэрэгжүүлээд 2 жил болж байх ба санхүү хүний нөөцийн тухайд төсөвт зардал үүсэхгүй, одоо байгаа бүтэц бүрэлдэхүүнээрээ ажиллах боломжтой, гагцхүү бүрэн эрх, чиг үүргийг нь тодорхой болгон хуульчилж өгөх нь энэхүү байгууллага үйл ажиллагаагаа явуулах эрх зүйн орчин бүрэн бүрдэх дэвшилтэт алхам болсон байна гэж дүгнэлээ.

Харин уг төвийн эрх зүйн байдал, статус хуульд тодорхой тусгаагүй талаар үнэлгээний тайлангийн 27-28 дугаар хуудсан дахь “харилцан уялдаа” шалгуур үзүүлэлтийн хуулиар зохицуулагдаагүй үлдсэн  харилцаа гэсэн хэсэгт тодорхой тусгав.

*2.Хуулийн төслийн “10 дугаар зүйл.Мэргэжлийн боловсрол, сургалтын бүсийн арга зүйн төвийн эрх, үүрэг” гэсэн зүйлийг шалгасан байдал:*

МБСБАЗТ-үүдийг анх 2011 онд сонгон шалгаруулалт зарласны үндсэн дээр байгуулсан гэх бөгөөд МБСБАЗТ-ийн дүрэм, бүтэц орон тоог МБСТХ-ийн 8 дугаар зүйлийн 8.4.22-т заасны дагуу Хөдөлмөрийн сайдын 2013 оны 5 дугаар сарын 28-ны өдрийн А/106 дугаар тушаалаар, МБСБАЗТ-ийн менежерүүдийг  Хөдөлмөрийн сайдын 2014 оны 1 дүгээр сарын 2-ны өдрийн Б/01 дүгээр тушаалаар томилж, ажлын байрны тодорхойлолтыг тус тус баталжээ. 6 БАЗТ үйл ажиллагаагаа явуулдаг.

Хангайн бүс, Төвийн бүс, Баруун бүс, Говийн бүсийн арга зүйн төвүүдээс санал асуулгын хариуг цахимаар ирүүлсэнд дараахь байдлаар дүн шинжилгээ хийв.

МБСБАЗТ-ийн саналуудаас бүсийн арга зүйн төвийн эрх зүйн байдал, статус хуульд тодорхой бус талаар бодит байгаа байдал болон цаашид хэрхэх талаар санал ирүүлсэн Хангайн бүсийн арга зүйн төвийн саналд “Сайд БАЗТ-ийн менежерийг томилсон хэдий ч ҮДГ байгуулаагүй, МБСБАЗТ-д ажиллаж буй арга зүйчдийг БАЗТ байрлаж буй МСҮТ-ийн захирал томилж, чөлөөлдөг, менежер нь арга зүйчдийн ажлын байрны тодорхойлолтыг батлан, БАЗТ-ийн менежер болон арга зүйч байрлаж буй сургуулийнхаа захиралтай хөдөлмөрийн гэрээ байгуулан ажиллаж байна. Хуульд заасан чиг үүргээ хэрэгжүүлэх үйл ажиллагааны санхүүжилт байхгүй, төсвөөс үйл ажиллагааны зардал хуваарилдаггүй, бүсийнхээ сургуулиуд дээр ажиллахад албан томилолтын зардал байхгүй тул авдаггүй, тухайн сургуульд очиж ажиллах замын зардал, байр хоолны зардлыг хүсэлт гаргасан сургууль хариуцдаг. БАЗТ-ийн менежер болон арга зүйчдийн зөвхөн цалин тухайн БАЗТ байрлаж буй сургуулийн дансанд орж ирдэг, БАЗТ нь өөрийн орлого бүрдүүлж болох боловч захиран зарцуулах эрх байхгүй, өөрийн гэсэн дансгүй, БАЗТ байрлаж буй сургуулийн дотоод журмыг мөрдөн ажиллаж байна. Иймд БАЗТ-ийн менежерийг хуульд заасны дагуу сайдтай үр дүнгийн гэрээ байгуулах, БАЗТ үйл ажиллагааны төсөвтэй, өөрийн данстай, бие даасан байгууллага болгох, мөн МБСТХ-ийн 19.3-т заасан 5 жил тутамд 1 удаа 10 сарын үндсэн цалинтай тэнцэх хэмжээний мөнгөн тэтгэмжийг авдаг байх нийгмийн баталгаанд БАЗТ-ийн менежер, арга зүйчдийг мөн адил хамруулах саналтай байна.” гэжээ.

Дээрхээс дүгнэхэд эдгээр БАЗТ-үүд нь байгуулагдан үйл ажиллагаагаа явуулан хэвшээд 6 жил болсон байх тул хуулийн төслийн 10 дугаар зүйлд тусгасан МБСБАЗТ-ийн бүрэн эрх, чиг үүргийг хүний нөөц, санхүүгийн хувьд асуудалгүйгээр хэрэгжүүлэх бүрэн боломжтой бөгөөд ийнхүү чиг үүрэг, бүрэн эрхийг бусад байгууллага, тухайлбал МБСҮМТ-ийн бүрэн эрхтэй давхардахгүйгээр ялган зааглаж, тодорхой болгож өгснөөрөө чухал ач холбогдолтой зохицуулалт болжээ.

Харин эдгээр төвүүдийн эрх зүйн байдал, статус, төсөв санхүүжилт нь хуульд тодорхой бус байгаагаас өнөөдрийн байдлаар дүрэм болон бүсийн арга зүйн төвийн менежерийн ажлын байрны тодорхойлолт зэрэгт төсөв, санхүүгийн асуудлыг тусган хэрэгжүүлж байгаа нь хуульд нийцэхгүй, цаашид ийм байдалтай үйл ажиллагаа явуулах нь хуульд заасан чиг үүргээ хэрэгүүлэхэд хүндрэлтэй байх тул хуульд эрх зүйн байдлыг тодорхой болгон тусгаж өгснөөр чиг үүрэг, бүрэн эрхээ бүрэн гүйцэд хэрэгжүүлэх боломжтой болж, байгууллагын статусын хувьд эрх зүйн орчин нь тодорхой болохоор байгаа талаар энэхүү үнэлгээний тайлангийн 27-28 дугаар хуудсан дахь “Харилцан уялдаа” шалгуур үзүүлэлтийн хуулиар зохицуулагдаагүй үлдсэн  харилцаа гэсэн хэсэгт тодорхой үнэлж тусгав.

**3.3.“Ойлгомжтой байдлыг шалгах” шалгуур үзүүлэлтийн хүрээнд хийсэн үнэлгээ:**

Хуулийн төсөл нь хэрэгжүүлэх, хэрэглэх этгээдүүдэд ойлгомжтой байдлаар томьёологдсон эсэхийг дараахь байдлаар шалгаж тогтоохыг зорьлоо. Үүнд:

1.Хуулийн төслийг хэрэгжүүлэх субьектүүдийн нэг хэсэг болох МБСБАЗТ-үүдээс авсан саналд “Ойлгомжтой байдал” гэсэн шалгах хэрэгслийг ашиглан хуулийн төслийг нэг мөр ойлгож, хэрэгжүүлэх боломжтой байгаа эсэхэд дүн шинжилгээ хийх;

2.Хуулийн төслийг боловсруулахдаа Хууль тогтоомжийн тухай хууль, Хууль тогтоомжийн төсөл боловсруулах аргачлал”-ыг баримталсан эсэхийг шалгах.

*1.МБСБАЗТ-ээс ирүүлсэн саналд “Ойлгомжтой байдал” гэсэн шалгах хэрэгслийг ашиглан үнэлгээ хийсэн байдал:*

Хуулийн төсөлд санал ирүүлсэн Хангай, төв, баруун, говийн бүсийн арга зүйн төвүүдээс хуулийн төслийн зохицуулалтыг зөв ойлгож, хэрэгжүүлэх боломжтой байгаа эсэхтэй холбоотой саналыг судалж, санал өгсөн байгууллагуудын тухайд ойлгомжгүй байгаа зохицуулалтуудыг дараахь байдлаар тогтоож, дүн шинжилгээ хийв. Эдгээр төвүүд нь ихэвчлэн МБСБАЗТ-ийн чиг үүрэг, бүрэн эрхийг тодорхойлсон зохицуулалт дээр санал ирүүлсэн тул тэр хэсэгт нь үнэлгээ хийлээ.

|  |  |  |  |
| --- | --- | --- | --- |
| **№** | **Санал өгсөн байгууллага** | **Саналын агуулга** | **Тодорхой болгох зохицуулалт** |
| 1. | Төвийн бүсийн арга зүйн төв | Хуулийн төслийн 10.1 дэх хэсэгт “мэргэжлийн боловсрол, сургалтаар мэргэжил эзэмшсэн иргэний чадамжийг үнэлэх, хөндлөнгийн шалгалт хийх,” гэж нэмэх. | *Төслийн 10 дугаар зүйлийн 10.1 дэх хэсэг:*  “10.1.Бүсийн арга зүйн төвнь мэргэжлийн боловсрол, сургалтын стандарт, хөтөлбөр, агуулгын хэрэгжилтийг хангах, чадамжийн сан бүрдүүлэх, багшийг чадваржуулах, хөгжүүлэх, сургалт, судалгаа эрхлэх, мэргэжил арга зүйгээр хангах чиг үүрэгтэй байна.” |
| **Дүгнэлт:** | | Саналд дүн шинжилгээ хийхэд агуулга нь хуулийн төслийн 9 дүгээр зүйлийн 9.1-д заасан МБСҮМТ-ийн чиг үүрэгтэй агуулгын хувьд давхардсан тул үнэлгээ хийгчийн зүгээс саналыг хүлээн авах шаардлагагүй гэж үзлээ. | |
| 2. | Төвийн бүсийн арга зүйн төв | Хуулийн төслийн 10.2.3-т “сургах зүйн болон багшлах эрхийн сургалтыг зохион байгуулах” гэж нэмэх | *Төслийн 10 дугаар зүйлийн 10.1 дэх хэсэг:*  “10.2.3.багш, ажилтныг мэргэшүүлэх, тогтвортой хөгжлийг дэмжих, мэргэжил арга зүйн нэгдсэн удирдлага, зохион байгуулалтаар хангах;” |
| **Дүгнэлт:** | | Хуулийн төсөлд багшлах эрх олгох журам батлах эрхийг мэргэжлийн боловсрол, сургалтын асуудал эрхэлсэн ТЗТБ батлахаар тусгасан байх хэдий ч энэхүү сургалтыг хариуцах субьект тодорхой байгаа нь ойлгомжгүй байдалд хүргэж байна.  Иймд дээрх саналын агуулгыг хүлээн авах нь зүйтэй гэж үзэн зөвлөмжинд тусгав. | |
| 3. | Төвийн бүсийн арга зүйн төв | 10.2.5. Бүсийн харьяа МБСБ-уудын төгсөгч, мэргэжлийн ур чадвар эзэмшсэн иргэний мэргэшлийн түвшинг үнэлэх, дүгнэлт гаргах  10.2.6. Мэргэжлийн боловсрол, сургалтын байгууллагуудаас шаардлагатай судалгаа, мэдээ мэдээллийг гаргуулж авах  10.2.8. Бүсийн харьяа МБСБ-уудын сургалтын үйл ажиллагаа, суралцагч элсүүлэх, шинэ мэргэжлийн чиглэлээр анги нээхэд дүгнэлт гаргаж төрийн захиргааны төв байгууллагад хүргүүлнэ.  10.2.9.   Хөдөлмөрийн зах зээлийн судалгааг бүсийн хэмжээнд зохион байгуулахад оролцох | *Төсөлд шинээр нэмэх* |
| **Дүгнэлт:** | | Саналд дүн шинжилгээ хийхэд 10.2.5 нь хуулийн төслийн 9.2.2-той, саналын 10.2.8 нь хуулийн төслийн 8.1.9, 8.1.10-тай агуулгын болон бүрэн эрхийн хувьд давхардсан тул үнэлгээ хийгчийн зүгээс хуульд ийнхүү чиг үүрэг, бүрэн эрхийн давхардал үүсгэсэн зохицуулалт шаардлагагүй гэж дүгнэв. Түүнчлэн саналын 10.2.6, 10.2.9 дэх заалтад тусгасан агуулга нь хуулийн төслийн 10.1-д тусгасан МБСБАЗТ-ийн чиг үүрэгтэй холбоотой бүрэн эрх биш байгааг анхаарах. Өөрөөр хэлбэл хуулийн төслийн 10.1-д МБСБАЗТ-ийн чиг үүргийг тусгасан бөгөөд энэхүү чиг үүргийг хэрэгжүүлэх бүрэн эрхийг төслийн 10.2-т тусгах нь оновчтой. | |
| 4. | Говийн бүсийн арга зүйн төв | Төслийн 10.1-д “чиг үүрэгтэй” гэсний дараа “байгууллага” гэж,  10.2.4-т “суралцагчдын” гэж нэмэх. | *Төслийн 10 дугаар зүйлийн 10.1 дэх хэсэг:*  “10.1.Бүсийн арга зүйн төвнь мэргэжлийн боловсрол, сургалтын стандарт, хөтөлбөр, агуулгын хэрэгжилтийг хангах, чадамжийн сан бүрдүүлэх, багшийг чадваржуулах, хөгжүүлэх, сургалт, судалгаа эрхлэх, мэргэжил арга зүйгээр хангах чиг үүрэгтэй байна.”  *Төслийн 10 дугаар зүйлийн 10.2.4 дэх заалт:*  10.2.4.багш, ажилтны мэргэжлийн болон ур чадварын уралдаан, олимпиад, эрдэм шинжилгээ, онол-практикийн хурал зохион байгуулах. |
|  | **Дүгнэлт:** | Хуулийн төслийн 10.1-д “байгууллага” гэснийг нэмэх саналыг хуулийн төслийн 9.1-д заасантай адил тодорхой болгох нь зүйтэй. Харин төслийн 10.2.4-т тусгасан МБСБАЗТ-ийн бүрэн эрхэд “суралцагчдын” гэснийг нэмэхийн өмнө энэхүү бүрэн эрх нь төслийн 10.1-д заасан чиг үүрэгт тусгагдаагүй анхаарч, ийнхүү зохион байгуулалтын шинжтэй уралдаан, олимпиад, эрдэм шинжилгээ, онол-практикийн хурал зохион байгуулах чиг үүргийг заавал хуульчлах шаардлагатай эсэхийг нягтлах нь зүйтэй гэж үзэв. | |
| 5. | Хангайн бүс | Төсөлд “15.1.2.Бүсийн арга зүйн төвийн үйл ажиллагааг дэмжиж ажиллах” гэж нэмэх | *Төсөлд шинээр нэмэх.* |
|  | **Дүгнэлт:** | Төслийн 15.1 дэх хэсэг буюу МБСБ-ын эрх, үүрэг дээр “Бүсийн арга зүйн төвийн үйл ажиллагааг дэмжиж ажиллах” гэсэн саналыг хүлээн авч тусгаснаар МБСБ нь МБСБАЗТ-ийн үйл ажиллагааг дэмжиж, хуульд заасан бүрэн эрхээ хэрэгжүүлэхэд нь хамтарч ажиллах хөшүүрэг болохоор зохицуулалт байна гэж үзлээ.  Иймд уг саналыг хуулийн төсөлд тусгах талаар зөвлөмжинд тусгав. | |
| 6. | Хангайн бүс | Төслийн 18.3 дахь хэсэгт заасан “хосмог” гэдгийг тайлбарлах. | Нэр томьёо нь ойлгомжгүй тул тодорхой хийх |
|  | **Дүгнэлт:** | Төслийн 18.3-д заасан “хосмог” гэсэн нэр томьёо нь мэргэжлийн боловсрол, сургалтын ямар хэлбэрийг хэлээд байгаа агуулга нь ойлгомжгүй байх тул энэхүү нэр томьёонд тайлбар хийж тодорхой болгох нь зүйтэй байна. | |

*2.Хуулийн төсөл нь Хууль тогтоомжийн тухай хууль, “Хууль тогтоомжийн төсөл боловсруулах аргачлал”-ыг баримталсан эсэхийг шалгасан байдал:*

Хуулийн төслийг бүхэлд нь Хууль тогтоомжийн тухай хуулийн 29 дүгээр зүйлд заасан хууль тогтоомжийн төслийн эх бичвэрийн агуулгад тавих нийтлэг шаардлага, 30 дугаар зүйлд заасан хуулийн төслийн хэл зүй, найруулгад тавих нийтлэг шаардлагад нийцүүлэн боловсруулсан эсэхийг аргачлалын дагуу дараахь асуултад хариулт өгөх байдлаар шалгалаа.

|  |  |
| --- | --- |
| **Хууль тогтоомжийн тухай хуулийн 29 дүгээр зүйлд заасан Хуулийн төслийн эх бичвэрийн агуулгад тавих нийтлэг шаардлага** | |
| **Хууль тогтоомжийн тухай хуулийн зохицуулалт** | **Хуулийн төслийн зохицуулалтад үнэлгээ хийсэн байдал** |
| 29.1.1.Монгол Улсын Үндсэн хууль, Монгол Улсын олон улсын гэрээнд нийцсэн, бусад хууль, үндэсний аюулгүй байдлын үзэл баримтлалтай уялдсан байх; | Хуулийн төслийн 1.1-д заасан “Энэ хуулийн *зорилт нь* ...” гэснийг Хууль тогтоомжийн тухай хууль, Хууль тогтоомжийн төсөл боловсруулах аргачлалын 3.2, 3.2.4-т заасантай нийцүүлэн “зорилго” гэж өөрчлөх, юуг үнэлэх, баталгаажуулах, гэрчилгээжүүлэх гэдгийг тодорхой болгох нь зүйтэй.  -Төслийн 13.2-т эшлэл хийн тусгасан Стандартчилал, тохирлын үнэлгээний тухай хууль 2018 оны 7 дугаар сарын 1-ний өдрөөс хүчингүй болсон тул мөн өдрөөс дагаж мөрдсөн Стандартчилал, техникийн зохицуулалт, тохирлын үнэлгээний итгэмжлэлийн тухай хуулийн шинэчилсэн найруулгад нийцүүлэн томьёолох. |
| 29.1.2.тухайн хуулиар зохицуулах нийгмийн харилцаанд хамаарах асуудлыг бүрэн тусгасан байх; | Шаардлага хангасан. |
| 29.1.3.тухайн хуулиар зохицуулах нийгмийн харилцааны хүрээнээс хальсан асуудлыг тусгахгүй байх; | - |
| 29.1.4.тухайн хуулиар зохицуулах нийгмийн харилцаанд үл хамаарах хуульд нэмэлт, өөрчлөлт оруулах буюу хүчингүй болсонд тооцох тухай заалт тусгахгүй байх; | Шаардлага хангасан. |
| 29.1.5.зүйл, хэсэг, заалт нь хоорондоо зөрчилгүй байх; | -Төслийн 11 дүгээр зүйлийн 11.1-д тусгасан “**11 дүгээр зүйл.Мэргэшлийн үндэсний хүрээ**. Ажил мэргэжлийн лавлахыг батлах, боловсрол, сургалтын үр дүн, мэргэшлийн түвшний уялдааг тодорхойлох, үнэлж баталгаажуулах, түвшин хооронд шилжих зохицуулалтыг хуулиар тогтооно.” гэсэн зүйл, хэсэг нь ойлгомжгүй, энэхүү зүйлд тусгасан агуулга бүхий зохицуулалт хуулийн төсөлд тусгалаа олсон тухайлбал, ажил, мэргэжлийн лавлах батлах эрхийг төслийн 7 дугаар зүйлийн 7.1.4-т тусгасан зэргээр энэхүү хуулиар зохицуулсан байхад энэ зүйлийг тусгах нь оновчгүй байна. Түүнчлэн Хөдөлмөрийн тухай хуульд өөрчлөлт оруулах тухай хуулийн төсөлд мөн энэ агуулгыг хуулбарлан давхардуулжээ.  -Төслийн 21 дүгээр зүйл.”Мэргэжлийн боловсрол, сургалтын магадлан итгэмжлэл” гэсэн нь хуулийн төслийн 17.2-т тусгасан сургалтын байгууллагын байгууллагын 3 ангилал магадлан итгэмжлэлд хамаарахаар ойлгогдож байх ба “мэргэжлийн сургалтын байгууллага” магадлан итгэмжлэлд хамаарах эсэхийг нягтлан, энэ зүйлийн гарчгийг оновчтой томьёолох.  -Төслийн 15 дугаар зүйл, 15.1.1, 15.1.2, 15.2.1, 15.2.2, 15.3.1, 15.3.2, 16 дугаар зүйлийн гарчиг, 16.1.1, 16.1.3, 18 дугаар зүйл, 19 дүгээр зүйл зэрэгт тусгасан “мэргэжлийн боловсрол, сургалтын байгууллага” гэсэн нь эдгээр зүйл заалтын энэхүү байгууллагад мэргэжлийн сургалтын байгууллага хамаарахааргүй байгааг анхаарч засах. |
| 29.1.6.хэм хэмжээ тогтоогоогүй, тунхагласан шинжтэй буюу нэг удаа хэрэгжүүлэх заалт тусгахгүй байх; | Шаардлага хангасан. |
| 29.1.7.бусад хуулийн заалтыг давхардуулан заахгүйгээр шаардлагатай бол түүнийг эш татах, энэ тохиолдолд эшлэлийг тодорхой хийж, хуулийн нэр болон хэвлэн нийтэлсэн албан ёсны эх сурвалжийг бүрэн гүйцэд заасан байх; | -Төслийн 16.1.3, 16.1.5, 16.2.1, 24.4.4, 24.4.5, 27.1.5 дахь заалтын эшлэл буруу байх тул засах.  -Төслийн 20.3 дахь хэсэгт хийсэн” Боловсролын тухай хуулийн **26** дугаар зүйл” гэсэн эшлэл нь тусгай зөвшөөрөлтэй холбоотой бус байх тул төслөөс хасах,  -Төслийн 21 дүгээр зүйлийн 21.4-д хийсэн “...Боловсролын тухай хуулийн **26.8-д** заасан...” гэсэн эшлэл нь буруу, өөрөөр хэлбэл Боловсролын тухай хуулийн 26.8 дахь хэсэг нь Монгол Улсад магадлан итгэмжлэх үйл ажиллагаа явуулах гадаадын байгууллагыг бүртгэж, зөвшөөрөл олгох асуудал байх бөгөөд төслийн 21.4-тэй агуулгын хувьд хамаарахгүй байна. |
| 29.1.8.тухайн хуулиар зохицуулах нийгмийн харилцаа, хуулийн үйлчлэх хүрээ, эрх зүйн харилцаанд оролцогч хүн, хуулийн этгээдийн эрх, үүрэг, зохицуулалтад удирдлага болгох, харгалзан үзэх нөхцөл байдал, нийтийн эрх зүйн этгээдийн чиг үүрэг, эрх хэмжээ, тэдгээрийг биелүүлэх журам; | Шаардлага хангасан. |
| 29.1.9.шаардлагатай тохиолдолд эрх зүйн хэм хэмжээг зөрчсөн этгээдэд хүлээлгэх хариуцлагын төрөл, хэмжээ, хуулийн хүчин төгөлдөр болох хугацаа, хууль буцаан хэрэглэх тухай заалт, хуулийг дагаж мөрдөх журмын зохицуулалт, бусад хуулийн зүйл, заалтыг хүчингүй болсонд тооцох, хасах заалт; | Хуулийн төсөлд үүрэг болгосон зөрчилд тооцох шинжтэй зохицуулалт байгааг анхаарч, Зөрчлийн тухай хуульд нэмэлт оруулах тухай хуулийн төслийг боловсруулах нь зүйтэй. Тухайлбал, төслийн 15.3.1.2, 18.4, 20.2, 20.4, 22.1 г.м |
| 29.1.10.шаардлагатай тохиолдолд бусад хуульд нэмэлт, өөрчлөлт оруулах болон хууль хүчингүй болсонд тооцох тухай дагалдах хуулийн төслийг боловсруулсан байх; | Үзэл баримтлалд тусгасан хуулийн төсөлтэй холбогдуулан нэмэлт, өөрчлөлт оруулах тухай хуулийн төслүүдээс Хөдөлмөр эрхлэлтийг дэмжих тухай хуульд нэмэлт, өөрчлөлт оруулах тухай, Ажиллах хүч гадаадад гаргах, гадаадаас ажиллах хүч мэргэжилтэн авах тухай хуульд өөрчлөлт оруулах тухай хуулийн төслийг боловсруулаагүй байна. |
| **Хууль тогтоомжийн тухай хуулийн 30 дугаар зүйлд заасан Хуулийн төслийн хэл зүй, найруулгад тавих нийтлэг шаардлага** | |
| 30.1.1.Монгол Улсын Үндсэн хууль, бусад хуульд хэрэглэсэн нэр томьёог хэрэглэх; | -Хуулийн төсөлд төрийн захиргааны байгууллага байх зохицуулалт тусгагдаагүй тул төслийн 8.1.10-д заасан “...төрийн захиргааны байгууллага...” гэснийг Монгол Улсын яамны эрх зүйн байдлын тухай хуульд заасан “төрийн захиргааны төв байгууллага” гэсэн нэр томьёог хэрэглэх;  - Төслийн 24.5 дахь хэсэгт тусгасан “бичиг баримт” гэснийг Боловсролын тухай хууль болон төслийн 24.4 дэх хэсэгтээ нийцүүлэн “баримт бичиг” гэж томьёолох. |
| 30.1.2.нэг нэр томьёогоор өөр өөр ойлголтыг илэрхийлэхгүй байх; | Шаардлага хангасан. |
| 30.1.3.үг хэллэгийг монгол хэл бичгийн дүрэмд нийцүүлэн хоёрдмол утгагүй товч, тодорхой, ойлгоход хялбараар бичих; | -Төслийн 4.1.6-д заасан нэр томьёоны агуулга ойлгоход хүндрэлтэй, “эрх зүй, бүтэц” гэж томьёолсон нь ойлгомжгүй;  -Төслийн 4.1.7-д заасан “...мэргэшлийг хүлээн зөвшөөрөгдсөн түвшинд нийцүүлэн...” гэснийг төслийн 4.1.8-д заасан “мэргэшлийн түвшин” гэсэнтэй нийцүүлэх;  -Төслийн 4.1.14 дэх “чадамжийн үнэлгээ” гэсэн нэр томьёог тодорхойлсон тодорхойлолт нь агуулгын хувьд төслийн 4.1.11-д заасан “чадамж” гэсэн нэр томьёотой нийцэх учиртай. Гэтэл төслийн дээрх заалтад “дадал”, “хандлага” гэж өөр өөр нэрлэж байгааг цэгцэлж нэг мөр болгох;  -Төслийн 4.1.16-д заасан “баталгаажуулалт” гэснийг юуны баталгаажуулалт гэдгийг тодорхой тусгах;  -Төслийн Хоёрдугаар бүлгийн гарчигаас “тогтолцоо” гэснийг хасах. Учир нь энэ агуулга нь энэхүү бүлгийн удирдлага, зохион байгуулалт гэсэн агуулгад хамаарах юм. Түүнчлэн төслийн 6.1 дэх хэсэгт тусгасан “...холбогдох бусад хуулийн этгээд...” гэсэн нь тогтолцоонд хамааруулах шаардлагагүй тул хасах;  -Төслийн 8.1.9 дэх заалтын “нэрэмжит” гэсний дараа “сургууль” гэж тодорхой болгох, түүнчлэн уг заалтын найруулга ойлгомжгүй байгааг анхаарч гадаадын хөрөнгө оруулалттай сургууль болон хамтарсан сургуулийн тухайд байгуулах, нэрэмжит болгох асуудал нь байгуулсан сургуулийн тухайд илэрхийлэх агуулга байх тул энэ агуулгаар ойлгомжтой болгон найруулах;  -Төслийн 8.1.33-т “*төрийн бус өмчийн болон энэ хуулийн 8.1.20-т зааснаас* ***бусад*** мэргэжлийн боловсрол, сургалтын байгууллагын захиралтай санхүүжилт, үр дүнгийн гэрээ байгуулах, дүгнэх, сургалтын үйл ажиллагаанд хяналт тавих;” гэж заасан байх бөгөөд төслийн 8.1.20-д “мэргэжлийн боловсрол, сургалтын үнэлгээ, мэдээллийн төвийн дарга, бүсийн арга зүйн төвийн менежер болон *төрийн өмчийн мэргэжлийн боловсрол, сургалтын байгууллагын захирлыг* сонгон шалгаруулалтын дүнг үндэслэн томилох, үр дүнгийн гэрээ байгуулах, дүгнэх, хуульд заасан үндэслэлээр чөлөөлөх, ажлын байрны тодорхойлолтыг батлах;” гэж заасан тул төрийн болон төрийн бус өмчийн МБСБ-аас өөр бусад ямар байгууллагын захирлыг хэлж байгаа нь тодорхойгүй, ойлгомжгүй байна.  -Төслийн 14.2 дахь хэсэгт 2 удаа “байгууллага” гэж томьёолсныг засаж, “төрийн захиргааны” дараахь “байгууллага” гэснийг хасах.  -Төслийн 22.3 дахь хэсгийн найруулгын хувьд ойлгомжгүй байх тул “сургалт-үйлдвэрлэл, дадлагын түшиц газар” гэсэн агуулгаар оновчтой, ойлгоход хялбараар найруулах.  -Төслийн 24.4.3 дахь заалт найруулгын хувьд ойлгомжгүй байгааг анхаарах,  -Төслийн 25.1 дэх хэсгийг “мэдээллийн сан” гэсэн үг 2 удаа орсон байгааг засах.  -Төслийн 30.1-д заасан мэргэжлийн боловсрол, сургалтыг дэмжих сангийг орлого зарлагын тайланг хүргүүлэх байгууллагад “хөдөлмөрийн асуудал эрхэлсэн ТЗТБ” байх шаардлагагүй тул хасах. |
| 30.1.4.хүч оруулсан нэр томьёо хэрэглэхгүй байх; | Шаардлага хангасан. |
| 30.1.5.жинхэнэ нэрийг ганц тоон дээр хэрэглэх. | Шаардлага хангасан. |

*Хуулийн төсөл нь “Хууль тогтоомжийн төсөл боловсруулах аргачлал”-ыг баримталсан эсэх:*

Хуулийн төсөл нь нийтлэг байдлаараа дээрх аргачлалын Гуравт заасан Хуулийн төслийн хэл зүй, найруулгад тавих шаардлага, Дөрөвт заасан Хуулийн төслийн эх бичвэрт хэрэглэх арга ажиллагаа гэсэн шаардлагад бүрэн нийцээгүй байна. Тухайлбал:

-Төслийн 4 дүгээр зүйлд заасан нэр томьёо нь Хууль тогтоомжийн төсөл боловсруулах аргачлалын 4.1.4-т заасан “... цагаан толгойн үсгийн дарааллаар байрлуулна.” гэсэн шаардлагыг хангаагүй байна.

- Мэргэжлийн боловсрол, сургалтын үндэсний зөвлөлийн эрх зүйн байдал, эрх, үүргийг төслийн 6 дугаар зүйлийн 6.2-6.9 дэх хэсэг, 7 дугаар зүйл зэрэг өөр зүйл, хэсэгт тусгаж байгаа нь Хууль тогтоомжийн төсөл боловсруулах аргачлалын 2.2.4-т заасан “хуульчилж байгаа бие даасан санаа бүрийг зүйлд тусгах тул гарчиг нь утгын хувьд тухайн зүйлийн агуулгыг илэрхийлсэн байна. Зүйлийн гарчиг нь тухайн зүйлд заасан санаанаас илүү өргөн, эсхүл өөр агуулгатай байж болохгүй.” гэсэнтэй нийцэхгүй байна. Иймд эдгээр заалтыг 1 зүйл болгон гарчиг өгч томьёолох “МБСҮЗ г.м”;

-Төслийн 7 дугаар зүйлийн 7.1.9 дэх заалтын агуулга нь үүрэг болгосон шинжтэй байх тул бүрэн эрх гэсэн энэхүү хэсэгт заалт болгон байрлуулах нь аргачлалд нийцэхгүй байх тул тусад нь хэсэг болгох;

-Төслийн 8.1.14, 8.1.15, 8.1.19, 8.1.22, 8.1.23 дахь заалтуудад тусгасан журам батлах эрх олгосон захиргааны хэм хэмжээний акт батлах тусгайлсан эрхийг төрийн захиргааны төв байгууллагын бүрэн эрхэд тусгасан нь нийтлэг эрх хэмжээний акттай андуурагддаг тул Хууль тогтоомжийн төсөл боловсруулах аргачлалын 3.4.1-д заасантай нийцүүлэн тухайн агуулга бүхий холбогдох зүйл, хэсэгт нь байрлуулах.

Түүнчлэн төслийн 12.6 дахь хэсэг, 8.1.19, 8.1.23, 8.1.24 дэх заалтад заасан журмыг батлах, хамтран батлах субьект нь тодорхойгүй байна.

-Төслийн 15 дугаар зүйл буюу Мэргэжлийн боловсрол, сургалтын харилцаанд оролцогч, бусад талуудын эрх, үүрэг гэсэн зүйл нь төслийн Гуравдугаар бүлгийн Мэргэжлийн боловсрол, сургалтын агуулга, стандарт, хөтөлбөр гэсэн бүлэгтэй агуулгын хувьд хамаарахгүй байх тул төслийн 15 дугаар зүйлийг агуулгаар тусад нь бүлэг болгон бүлгийн гарчигийг оновчтой нэрлэх. Тухайлбал, Мэргэжлийн боловсрол, сургалтын харилцаанд оролцогчид г.м. ;

 Мөн төслийн 15.1.1, 15.1.2-т удирдах зөвлөлтэй холбоотой зохицуулалтыг төслийн 15.1 гэсэн сургалтын байгууллагын эрх, үүрэг бүхий хэсгийн дотор заалт болгосон нь аргачлалд нийцээгүй байна.

-Төслийн 15.1.3-15.1.11  хүртэлх заалтуудыг хэсэг болгон хэсгийн дээр “15 дугаар зүйл.Сургалтын байгууллагын эрх, үүрэг” гэж оновчтой томьёолох.  Түүнчлэн төслийн 15.2, 15.3 дахь хэсгийг зүйл болгон томьёолж, үүнтэй холбогдуулан заалтуудыг хэсэг болгон аргачлалд нийцүүлэх;

-Төслийн 16.1.3-16.1.5 дахь заалт нь багшид зэрэг болон цалин хөлс олгохтой холбоотой зохицуулалт байх тул “Багшид тавигдах шаардлага” гэсэн агуулга бүхий 16.1 дэх хэсгээс тусад нь хэсэг болгон томьёолох нь аргачлалд нийцүүлэх;

-Төслийн 16.1-д заасан шаардлага нь багшаар ажиллахад тавигдах шаардлага байх бөгөөд төслийн 16.1.6 дахь заалт нь багш болсны дараа мэргэжил, ур чадвараа ахиулж мэргэшиж байх, мөн ёс зүйн дүрмийг баримтлах г.м  нь шаардлага гэхээсээ илүү үүрэг болгосон шинжтэй зохицуулалт байгааг анхаарч  тусад нь хэсэг болгох;

-Төслийн 16.2 дахь хэсгийн “Багш дараах нийгмийн баталгаагаар хангагдана.” гэсэн өгүүлбэр байх шаардлагагүй байна. Үүнтэй холбогдуулан төслийн 16.2.1-16.2.3 дахь заалтуудыг хэсэг болгох;

-Төслийн 22 дугаар зүйлийн гарчгийн “хэрэглэгдэхүүн” гэсэн агуулга зүйлийн доторх хэсгүүдэд байхгүй байх тул хасах;

- Бүрэн эрх, чиг үүрэг, эдлэх эрх, хүлээх үүрэг зэргийг ялгалгүйгээр төслийн 8 дугаар зүйлийн гарчиг, 9 дүгээр зүйл, 10 дугаар зүйлийн гарчиг болон хэсэг, заалтын агуулгад МБСАЭТЗТБ, МБСҮМТ, БАЗТ-ийн эрх үүрэг, чиг үүрэг, бүрэн эрх хэмээн холилдуулан томьёолжээ.

Хуулийн төсөлд тусгасан зохицуулалтаас дүгнэхэд дээрх гарчиг, зүйл заалтыг МБСАЭТЗТБ-ын тухайд бүрэн эрх, МБСҮМТ, БАЗТ-ийн тухайд чиг үүрэг гэсэн байдлаар томьёолох нь зарчмын хувьд оновчтой байна.

**3.4.”Харилцан уялдаа” шалгуур үзүүлэлтийн хүрээнд хийсэн үнэлгээ:**

Хууль тогтоомжийн төслийн үр нөлөө үнэлэх аргачлалд заасан дараахь асуултад хариулах замаар хуулийн төслийг бүхэлд нь үнэлж, хуулийн төслийн зохицуулалт өөр хоорондоо болон хүчин төгөлдөр үйлчилж байгаа бусад хуульд нийцэж байгаа эсэхийг шалгах байдлаар уялдаа холбоог тогтоохыг зорьлоо.

*1.Хуулийн төслийн зохицуулалт тухайн хуулийн зорилттой нийцэж байгаа эсэх.*

Хуулийн төсөл нь хуулийн төслийн зорилттой агуулгын хувьд нийцсэн.

*2.Хуулийн төслийн “Хууль тогтоомж” гэсэн хэсэгт заасан хуулиудын нэр тухайн харилцаанд хамаарах хууль мөн эсэх.*

Хуулийн төслийн 2 дугаар зүйлийн 2.1 дэх хэсэгт тусгасан Хөгжлийн бэрхшээлтэй хүний эрхийн тухай хууль, Хөдөлмөрийн аюулгүй байдал, эрүүл ахуйн тухай хууль нь холбогдогдох бүх хуульд хамаарах тул хуулийн төсөлд заавал ийнхүү эшлэж заах шаардлагагүй тул төслийн энэ хэсгээс хасах.

*3.Хуулийн төсөлд тодорхойлсон нэр томьёо тухайн хуулийн төслийн болон бусад хуулийн нэр томьёотой нийцэж байгаа эсэх.*

-Хуулийн төслийн 33 дугаар зүйлийн 33.1 дэх хэсгийн “иргэн” гэсэн нь Зөрчлийн тухай хуульд заасан “хүн” гэсэн нэр томьёонд нийцээгүй байна.

4*.Хуулийн төслийн зүйл, заалт тухайн хуулийн төсөл болон бусад хуулийн заалттай нийцэж байгаа эсэх.*

-Төслийн 8 дугаар зүйлийн 8.1.1-д заасан “...мэргэжлийн боловсрол, сургалтыг хөгжүүлэх урт, дунд болон богино хугацааны бодлого, хөтөлбөрийг боловсруулж,...”, 8.1.4-т заасан “...мэргэжлийн боловсрол, сургалтыг хөгжүүлэх чиглэлээр ойрын болон хэтийн төлөвлөгөө...боловсруулах, батлах, хэрэгжүүлэх...” гэж өөр өөр томьёолсон нь Хөгжлийн бодлого, төлөвлөлтийн тухай хуулийн 6 дугаар зүйлд заасан баримт бичгийн төрөлд нэр томьёоны хувьд нийцээгүй, нөгөөтэйгүүр агуулгын хувьд давхардсан байна.

-Төсвийн тухай хуулийн 40 дүгээр зүйлийн 40.1-д “Төсвийн шууд захирагч болон төсвийн төвлөрүүлэн захирагч нь харьяалагдах дээд шатныхаа төсвийн захирагчтай төсвийн жил эхлэхээс өмнө үр дүнгийн гэрээ байгуулна.” гэж, түүнчлэн энэхүү зүйлд үр дүнгийн гэрээ байгуулах, дүгнэх, үр дүнгийн гэрээний шалгуур, урамшуулал, хариуцлагын талаар тодорхой заасан.

Төрийн өмчийн МБСБ-ын захирал нь Төсвийн тухай хуулийн 16 дугаар зүйлийн 16.4.18-д ”төсвийн бусад байгууллагын дарга (захирал, эрхлэгч) тухайн байгууллагын төсвийн шууд захирагч байна.” гэж заасны дагуу тухайн байгууллагын шууд захирагч болох бөгөөд үүнтэй холбогдуулан Төсвийн тухай хуулийн 40 дүгээр зүйлийн дагуу үр дүнгийн гэрээ байгуулах, дүгнэх харилцаа нь зохицуулагдана.

Төслийн төслийн 8 дугаар зүйлийн 8.1.20-д “мэргэжлийн боловсрол, сургалтын үнэлгээ, мэдээллийн төв болон бүсийн арга зүйн төвийн менежер болон төрийн өмчийн мэргэжлийн боловсрол, сургалтын байгууллагын захирлыг сонгон шалгаруулалтын дүнг үндэслэн томилох, ***үр дүнгийн гэрээ байгуулах, дүгнэх,*** хуульд заасан үндэслэлээр чөлөөлөх,” гэж заасан байх бөгөөд МБСБ-ын захирал нь төсвийн шууд захирагч болохын хувьд үр дүнгийн гэрээ байгуулах, дүгнүүлэх асуудал нь Төсвийн тухай хуулиар зохицуулагдсан харилцаа тул энэхүү хуулийн төслийн заалтаас хасах нь зүйтэй.

Түүнчлэн МБСҮМТ болон БАЗТ-ийн менежерийн статус, тухайн байгууллагын санхүүжилтийн асуудлыг тодорхой болгосны үндсэн дээр Төсвийн тухай хуульд хамаарах субьект мөн эсэхээс хамааран үр дүнгийн гэрээ байгуулах эсэх нь тодорхой болохоор байгааг анхаарах.

-Төслийн 8 дугаар зүйлийн 8.1.33-т “төрийн бус өмчийн болон энэ хуулийн 8.1.20-т зааснаас бусад мэргэжлийн боловсрол, сургалтын байгууллагын захиралтай санхүүжилт, үр дүнгийн гэрээ байгуулах, дүгнэх,” гэж тусгажээ.

Төсвийн тухай хуулийн 3 дугаар зүйлийн 3.1-д “Энэ хууль нь төсвийн байгууллага, түүний албан тушаалтан, Засгийн газрын болон орон нутгийн тусгай сан, төрийн чиг үүрэгт хамаарах ажил, үйлчилгээг гэрээний үндсэн дээр хэрэгжүүлдэг болон хууль тогтоомжийн дагуу төсөвт орлого төвлөрүүлэх үүрэг хүлээдэг төрийн болон орон нутгийн өмчит, төрийн болон орон нутгийн өмчийн оролцоотой хуулийн этгээдэд хамаарна.” гэж Төсвийн тухай хуульд хамаарах  субьектийг заасан. Гэтэл төслийн дээр дурдсан төрийн бус өмчийн МБСБ-ын захирал нь Төсвийн тухай хуульд хамаарахгүй байх тул энэхүү заалтыг Төсвийн тухай хуульд нийцэхгүй байна гэж дүгнэлээ. Хэрэв төрийн бус өмчийн МБСБ нь төрөөс ногдох нормативт зардал авдагын хувьд ийнхүү үр дүнгийн гэрээ байгуулж, дүгнэх, хяналт тавих шаардлагатай байгаа тохиолдолд Төсвийн тухай хуульд холбогдох нэмэлт, өөрчлөлтийг оруулсны үндсэн дээр шийдвэрлэх нь зүйтэй бөгөөд энэ талаар төсөв, санхүүгийн асуудал эрхэлсэн ТЗТБ-тай зөвшилцсөний үндсэн дээр шийдвэрлэх нь зүйтэй.

Мөн төслийн 8.1.33-т заасан “энэ хуулийн 8.1.20-т зааснаас бусад мэргэжлийн боловсрол, сургалтын байгууллагын захиралтай...” гэсэн нь төрийн болон төрийн өмчийн бус МБСБ-ын захирлаас гадна өөр захирал мэтээр ойлгогдож байгаа нь салаа утгыг агуулж байх тул энэ өгүүлбэрийг хасах;

-Төслийн 20.5 дахь “ Энэ хуулийн 17.3.4-д заасан мэргэжлийн сургалтын байгууллагыг бүртгэх, сургалтын үйл ажиллагаанд тавигдах шаардлагыг тогтоох журмыг боловсролын болон мэргэжлийн боловсрол, сургалтын асуудал эрхэлсэн Засгийн газрын гишүүд хамтран батална.” гэсэн хэсгийн боловсролын сайдтай заавал ийнхүү хамтарч батлах хэрэгцээ шаардлагагүй байх бөгөөд мэргэжлийн сургалтын асуудал нь Мэргэжлийн боловсрол, сургалтын тухай хууль, Хөдөлмөр эрхлэлтийг дэмжих тухай хуулиараа хөдөлмөрийн сайдын эрхлэх асуудал байх тул төслийн энэ хэсгээс “боловсролын болон... хамтран...” гэснийг хасах;

-Боловсролын тухай хуульд өөрчлөлт оруулах тухай хуулийн төслийн 1 дүгээр зүйлийн агуулга нь одоо хүчин төгөлдөр дагаж мөрдөж буй Боловсролын тухай хуулийн 40 дүгээр зүйлийн 40.4.4 дэх заалтад байх тул төслийн 1 дүгээр зүйлд тусгасан агуулгыг хасах;

-Боловсролын тухай хуульд өөрчлөлт оруулах тухай хуулийн төслийн 2 дугаар зүйлд тусгасан “30.1.14.орон нутгийн өмчийн мэргэжлийн боловсролын сургалтын байгууллагын захирлыг сонгон шалгаруулалтын дүнг үндэслэн томилох, хуульд заасан үндэслэлээр албан тушаалаас нь чөлөөлөх” гэсэн агуулгыг МБСБ орон нутгийн өмчит байх тохиолдол ирээдүйд гарахгүй гэж үзэж байгаа бол уг хуулийн 30.1.14 дэх заалтыг хасах бус хүчингүй болгох байдлаар томьёолох;

-Дээд боловсролын тухай хуульд өөрчлөлт оруулах тухай хуулийн төслийн 1, 2 дугаар зүйлийг хууль зүйн техникийн хувьд буруу томьёолсон байх тул нэгтгэн хүчингүй болгох байдлаар томьёолох.

*5.Хуулийн төслийн зүйл, заалт тухайн хуулийн төслийн болон бусад хуулийн заалттай давхардсан эсэх.*

-Хуулийн төслийн 3 дугаар зүйлд тусгасан Мэргэжлийн боловсрол, сургалтын тухай хуулиар зохицуулах харилцаа гэсэн нь агуулгын хувьд төслийн 1 дүгээр зүйлийн 1.1 дэх хэсэгт буюу хуулийн зорилгод ямар харилцааг зохицуулах талаар тусгасан агуулгатай давхцсан, нөгөөтэйгүүр  мэргэжлийн боловсрол, сургалтын  үйл ажиллагаа, харилцаанд оролцогч талууд болон нийгмийн түншлэлийн талаар төслийн 7, 8, 9, 10, 15, 16 дугаар зүйл, Зургаадугаар бүлэгт хангалттай зохицуулсантай давхардаж байгааг анхаарч хасах;

             -Төслийн 8 дугаар зүйлийн 8.1.34-д тусгасан “мэргэжлийн боловсрол, сургалтын байгууллагын удирдах ажилтан, үйлдвэрлэлийн дадлагажуулагч, үнэлгээ, баталгаажуулалтын ажилтны үлгэрчилсэн ёс зүйн дүрмийг мэргэжлийн боловсрол, сургалтын асуудал эрхэлсэн төрийн захиргааны төв байгуулллага батлах”-аар байгаа нь УИХ-аас 2017 оны 12 дугаар сарын 7-ны өдөр баталж, хүчин төгөлдөр дагаж мөрдөж байгаа Төрийн албаны тухай хуулийн шинэчилсэн найруулгын 40 дүгээр зүйлийн 40.2 дахь хэсэгт заасан “Энэ хуулийн 10.1.2, 10.1.4-т заасан албан тушаал эрхэлж байгаа төрийн албан хаагчийн ёс зүйн хэм хэмжээг төрийн албаны төв байгууллагын саналыг үндэслэн Засгийн газар тогтооно.” гэж тус заасантай нийцээгүй байна.

-Төслийн 9 дүгээр зүйлийн 9.2.4-д тусгасан “сургалтын байгууллагын болон бусад мэдээллийн сан бүрдүүлэх” гэсэн хэсэг нь төслийн 25 дугаар зүйлийн 25.1-д заасан мэдээллийн сантай агуулгын хувьд давхардаж болзошгүйг анхаарах;

-Төслийн 14.3 дахь хэсэг нь төслийн 12.5 дахь хэсэгтэй давхардсан байх тул төслийн 14.3 дахь хэсгийг хасах;

-Төслийн 16 дугаар зүйлийн 16.1.1 гэсэн дугаарлалт 2 удаа давхардсан байгааг засах.

-Төслийн 7 дугаар зүйлийн 7.1.6-д заасан “... дадлагыг зохион байгуулах журмыг баталж мөрдүүлэх;” гэсэн МБСҮЗ-ийн бүрэн эрх нь төслийн 8 дугаар зүйлийн 8.1.16-д заасан “...дадлагын сургалтын үйл ажиллагааг зохицуулах баримт бичгийг батлах;” гэсэн МБСАЭТЗТБ-ийн бүрэн эрхтэй давхардсан байгааг арилгах.

*6.Хуулийн төслийг хэрэгжүүлэх этгээдийг тодорхой тусгасан эсэх.*

Хуулийн төслийн 7 дугаар зүйлийн 7.1.6-д заасан журам нь Захиргааны ерөнхий хуульд заасан захиргааны хэм хэмжээний актын шинжийг агуулж байх тул ЗЕХ-д нийцүүлэн батлах субьектийг уг асуудал эрхэлсэн Засгийн газрын гишүүн байхаар тусгах шаардлагатай.

-Төслийн 21.1-д “...магадлан итгэмжлэл хийх эрх бүхий байгууллагаар байгууллагын магадлан итгэмжлэл заавал хийлгэнэ.” гэсэн байгаа нь уг зохицуулалтыг хэрэгжүүлэх этгээд тодорхойгүй мэтээр ойлгогдохоор байгааг анхаарч Боловсролын тухай хуулийн магадлан итгэмжлэх байгууллага бүхий заалтыг тодорхой ишлэх.

*7.Хуулийн төсөлд шаардлагатай зохицуулалтыг орхигдуулсан эсэх.*

-Төслийн 9 дүгээр зүйлд тусгасан Мэргэжлийн боловсрол, сургалтын үнэлгээний төвийн эрх зүйн байдал, статус, төсөв санхүүжилт нь хуулийн төсөлд тодорхой тусгагдаагүй байна. Иймд энэхүү байгууллага нь төрийн үйлчилгээний байгууллага уу, эхсүл Төрийн болон орон нутгийн өмчийн тухай хуульд заасан төрийн өмчит хуулийн этгээд үү гэдгийг тодорхой болгосны үндсэн дээр төсөв санхүүжилтийн асуудал нь хаанаас хэрхэн санхүүжих талаар тодорхой тусгаж байж уг төвийн хуульд заасан чиг үүрэг, бүрэн эрхээ хэрэгжүүлэх эрх зүйн орчин бүрэн бүрдэх юм.

-Төслийн 10 дугаар зүйлд тусгасан Мэргэжлийн боловсрол, сургалтын бүсийн арга зүйн төвүүдийн эрх зүйн байдал, статус, төсөв санхүүжилт нь хуульд тодорхой бус байгаагаас өнөөдрийн байдлаар дүрэм болон бүсийн арга зүйн төвийн менежерийн ажлын байрны тодорхойлолт зэрэгт төсөв, санхүүгийн асуудлаа тусган байрлаж буй мэргэжлийн боловсрол, сургалтын байгууллагын данснаас бүсийн арга зүйн төвийн менежер болон арга зүйч нар зөвхөн цалингаа авч, өөрөөр хуульд заасан чиг үүрэг, бүрэн эрхээ хэрэгжүүлэх үйл ажиллагааны зардал байхгүй нь эдгээр төвүүд чиг үүрэг, бүрэн эрхээ хэрэгжүүлэхэд хүндрэл бэрхшээл үүсжээ.

Түүнчлэн БАЗТ-ийн  менежерийг томилох, чөлөөлөх эрх нь МБСТХ-ийн 8 дугаар зүйлийн 8.4.22-т заасны дагуу холбогдох сайдын тушаалаар томилсон хэдий ч томилсон эрх бүхий субьекттэй үр дүнгийн гэрээ байгуулж ажлаа дүгнүүлдэггүй, сургуулийн захиралтай хөдөлмөрийн гэрээ байгуулан ажилладаг, МБСБАЗТ-д ажиллаж буй арга зүйчдийг БАЗТ байрлаж буй МБСБ-ын захирал томилж, чөлөөлдөг, менежер нь арга зүйчдийн ажлын байрны тодорхойлолтыг баталдаг зэргээр статус, санхүүжилт сургуулийн харьяанд ажиллаж байна. Хэдийгээр БАЗТ нь өөрийн үйл ажиллагаанаасаа орлого бүрдүүлж болох боловч эрх зүйн хувьд статус тодорхойгүй энэ байдлаасаа үүдэн захиран зарцуулах эрх байдаггүй, сургалтын байгууллага энэхүү захиран зарцуулах эрхийг эдлэх боломжтой байдаг нь зарчмын хувьд нийцэхгүй байна гэж дүгнэв.

Иймд МБСБАЗТ-ийг үйл ажиллагааны төсөвтэй, өөрийн данстай, бие даасан статустай байгууллага болгон хуульд заасан чиг үүргээ хэрэгжүүлэх эрх зүйн орчныг бүрэн бүрдүүлэх шаардлагатай байна.

-Мэргэжлийн болон техникийн боловсролын сургалтын байгууллагын удирдах зөвлөлийн төлөөлөлд ажил олгогчийн төлөөлөл байдаг онцлог бүхий агуулгыг хуулийн төсөлд тусгаагүй орхигдуулсан байгааг тусгах.

*8.Хуулийн төсөлд төрийн байгууллагын гүйцэтгэх чиг үүргийг давхардуулан тусгасан эсэх.*

Төслийн 7 дугаар зүйлийн 7.1.4-т заасан “ажил, мэргэжлийн үндэсний ангилал, тодорхойлолтыг үндэслэн холбогдох ажил, мэргэжлийн лавлах, ***мэргэжлийн боловсрол, сургалтын ерөнхий шаардлага,*** агуулгыг салбарын зөвлөлийн дүгнэлтийг үндэслэн батлах;”,7.1.6-д заасан “ажил олгогч, аж ахуйн нэгж байгууллага дахь үйлдвэрлэлийн дадлагажуулагчид тавигдах шаардлага, ***дадлагыг зохион байгуулах журмыг баталж***, мөрдүүлэх;” гэсэн МБСҮЗ-ийн бүрэн эрх нь төслийн 8.1.16-д заасан “***мэргэжлийн боловсрол, сургалтын агуулгыг тогтоох***, сургалтын хөтөлбөр, төлөвлөгөөг батлах, ***дадлагын сургалтын үйл ажиллагааг зохицуулах баримт бичгийг батлах***;” гэсэн МБСАЭТЗТБ-ын бүрэн эрхтэй давхардал үүсгэсэн байна.

*9.Төрийн байгууллагын чиг үүргийг төрийн бус байгууллага, мэргэжлийн холбоодоор гүйцэтгүүлэх боломжтой эсэх.*

          Төслийн 8 дугаар зүйлийн 8.1.26 дахь заалтад “мэргэжлийн боловсрол, сургалтын чиглэлээр хийгдэх төрийн зарим чиг үүргийг төрийн бус байгууллагаар хариуцуулан гүйцэтгүүлэх талаар судлах, санал боловсруулах, шийдвэр гаргах, ажлын гүйцэтгэлд хяналт тавьж, дүгнэлт гаргах;” гэсэн зохицуулалт тусгагдсан байна.

*10.Татварын хуулиас бусад хуулийн төсөлд албан татвар, төлбөр, хураамж тогтоосон эсэх.*

Хуулийн төсөлд энэ талаархи зохицуулалт тусгагдаагүй.

*11*.*Тухайн хуулийн төсөлд тусгасан тусгай зөвшөөрөлтэй холбоотой зохицуулалтыг Аж ахуйн үйл ажиллагааны тусгай зөвшөөрлийн тухай хуульд тусгасан эсэх.*

Хуулийн төслийн 20 дугаар зүйлд мэргэжлийн боловсрол, сургалтын байгууллагын үйл ажиллагааг тусгай зөвшөөрөлтэйгөөр эрхлэх зохицуулалт тусгагдсан байх ба эдгээр асуудал нь ААНҮАТЗТХ-д туссан байна.

*12.Хуулийн төслийн зүйл, заалт жендэрийн эрх тэгш байдлыг хангасан эсэх.*

Хуулийн төсөл нь жендэрийн эрх тэгш байдлын асуудлыг хөндөөгүй.

*13.Хуулийн төсөлд шударга бус өрсөлдөөнийг бий болгоход чиглэсэн заалт тусгагдсан эсэх.*

Хуулийн төсөлд энэ талаархи зохицуулалт тусгагдаагүй.

*14.Хуулийн төсөлд авлига, хүнд суртлыг бий болгоход чиглэсэн заалт тусгагдсан эсэх.*

Хуулийн төсөлд энэ талаархи зохицуулалт тусгагдаагүй.

*15.Хуулийн төсөлд тусгасан хориглосон хэм хэмжээг зөрчсөн этгээдэд хүлээлгэх хариуцлагын талаар тодорхой тусгасан эсэх.*

Хуулийн төслийн 33 дугаар зүйлд хууль тогтоомж зөрчигчдөд хариуцлага хүлээлгэх зохицуулалт тусгагдсан байна. Түүнчлэн 15.3.1.2, 18.4, 20.2, 20.4, 22.1 дэх хэсэгт зөрчилд тооцох шинж агуулсан зохицуулалт тусгагдсан байх хэдий ч Зөрчлийн тухай хуульд нэмэлт оруулах тухай хуулийн төслийг боловсруулаагүй байгаа нь Зөрчлийн тухай хуулиар оногдуулах хариуцлагын асуудал орхигдсон гэж үзэхээр байна.

**ДӨРӨВ. ҮР ДҮНГ ҮНЭЛЖ, ЗӨВЛӨМЖ ӨГӨХ**

Үр дүнг үнэлж, зөвлөмж өгөх үе шатыг аргачлалын 5 дахь хэсэгт заасны дагуу дараахь дарааллаар хийлээ:

4.1.үр дүнг баримтжуулах;

4.2.үнэлэх;

4.3.зөвлөмж өгөх.

**4.1.Үр дүнг баримтжуулах:** МБСТХ-ийн шинэчилсэн найруулгын төслийн үр нөлөөг үнэлэх ажиллагааг “зорилгод хүрэх байдал”, “практикт хэрэгжих боломж”, “ойлгомжтой байдал”, “харилцан уялдаа” гэсэн шалгуур үзүүлэлтийн хүрээнд холбогдох шалгах хэрэгслийг ашиглан хийсэн бөгөөд ийнхүү үр нөлөөний үнэлгээг хийхдээ шаардлагатай хууль тогтоомж, бусад эрх зүйн акт болон хамаарал бүхий холбогдох мэдээлэл, санал, тоо баримт зэрэг материалыг цуглуулж ашиглан, эдгээр материалын жагсаалтыг үнэлгээний тайланд хавсаргав.

**4.2.Дүгнэлт:** Хуулийн төслийн үр нөлөөг үнэлэх ажиллагааг аргачлалд заасан 4 шалгуур үзүүлэлтийн хүрээнд хийсэн ба шалгуур үзүүлэлт тус бүрээр дүгнэвэл:

**“Зорилгод хүрэх байдал” гэсэн шалгуур үзүүлэлтийн хүрээнд хийсэн дүгнэлт:**

Энэ шалгуур шалгуур үзүүлэлтийн хүрээнд хуулийн төслийн зохицуулалт нь хуулийн төсөл боловсруулах болсон хэрэгцээ, шаардлагад нийцсэн эсэхийг үзэл баримтлалд тусгасан хэрэгцээ шаардлага бүрээр дүгнэхэд:

*Мэргэшлийн түвшний үндэсний хүрээг хэрэгжүүлэх арга замыг хуульд тодорхой тусгах” гэсэн хэрэгцээ шаардлагын хүрээнд*:

Үзэл баримтлалд тусгасан уг хэрэгцээ, шаардлага нь Мэргэжлийн боловсрол, сургалтын шинэчилсэн найруулгын төсөлтэй холбогдуулан боловсруулсан Хөдөлмөрийн тухай хуульд нэмэлт, өөрчлөлт оруулах тухай хуулийн төсөлд илүү тусгалаа олсон байх бөгөөд энэ нь үзэл баримтлалын хэрэгцээ шаардлагыг зохих хэмжээнд хангасан байна гэж дүгнэв. Гэсэн хэдий ч мэргэшлийн түвшний үндэсний хүрээг хэрэгжүүлэх арга замын талаарх гол зарчмын асуудлуудыг аль болох хуульд нь тусгах, түүнчлэн дээр дурдсан 2 хуулийн төслүүд хоорондын давхардал, хийдэл, зөрчлийг /*тайлангийн 10-11 дүгээр хуудсан дахь хэсэгт тодорхой үнэлсэн/* арилган уялдуулснаар үзэл баримтлалд тусгасан энэхүү хэрэгцээ шаардлага буюу зорилгыг бүрэн хангахаар байна гэж дүгнэлээ.

*Мэргэжлийн боловсрол, сургалтын чанарын үнэлгээ, баталгаажилт болон МБСБ-ыг төрөлжүүлэх талаар тодорхой болгон зохицуулах хэрэгцээ шаардлагын хүрээнд:*

Хуулийн төсөл нь энэхүү хэрэгцээ шаардлагыг хангасан гэж дүгнэв. Харин анхаарах асуудлын талаар тайлангийн 11-12 дугаар хуудас болон Зөвлөмж хэсэгт тодорхой тусгав.

*Мэргэжлийн боловсрол, сургалтын асуудал эрхэлсэнТЗТБ, Мэргэжлийн боловсрол, сургалтын үнэлгээ, мэдээллийн төв, бүсийн арга зүйн төвийн бүрэн эрх, чиг үүргийн давхардлыг арилгах, МБСҮМТ-ийн үндсэн чиг үүргийг тодорхой болгох гэсэн хэрэгцээ шаардлагын хүрээнд:*

Хуулийн төсөлд МБСАЭТЗТБ, МБСҮМТ, БАЗТ гэсэн 3 байгууллагын зарим бүрэн эрх, чиг үүрэг /*тайлангийн 13-р хуудас*/ агуулгын хувьд давхардсан хэвээр байгаа нь үзэл баримтлалд тусгасан эдгээр байгууллагуудын бүрэн эрхийн давхардлыг арилгах хэрэгцээ шаардлагад бүрэн нийцээгүй байна гэж дүгнэв.

*Мэргэжилтэй ажилтан бэлтгэх зардлыг төр дангаараа буюу улсын төсвөөс хариуцдаг асуудлыг өөрчилж, ажиллах хүчний хөгжлийн бодлогын хүрээнд ажил олгогчид, үйлдвэрлэгчид, түншлэгч болон мэргэжлийн боловсрол, сургалтын харилцаанд оролцогч талуудын хувь, оролцоонд түшиглэсэн, үр өгөөжтэй, олон эх үүсвэр бүхий санхүүжилтийн механизмыг бүрдүүлэх гэсэн хэрэгцээ шаардлагын хүрээнд:*

Энэхүү хэрэгцээ шаардлагыг хангах зохицуулалт хуулийн төсөлд хангалттай тусгагдсан.

*Мэргэжлийн боловсрол, сургалтын салбарын нийгмийн түншлэлийн үйл ажиллагаа, уялдаа холбоог өргөжүүлэх, боловсронгуй болгох гэсэн хэрэгцээ шаардлагын хүрээнд:*

Энэхүү хэрэгцээ шаардлага хангагдсан гэж дүгнэлээ.

Дээрх бүгдээс нэгтгээд “Зорилгод хүрсэн байдал” гэсэн шалгуурын хүрээнд дүгнэхэд хуулийн төсөл нь Монгол Улсын Их Хурлын 2017 оны 11 дүгээр тогтоолоор баталсан “Монгол Улсын хууль тогтоомжийг 2020 он хүртэл боловсронгуй болгох үндсэн чиглэл”-ийн 179-д “Хөдөлмөр, нийгмийн хамгааллын салбарын шинэ бүтэцтэй уялдуулан хуулийн мэргэжлийн боловсрол, сургалтын салбарын үйл ажиллагааны удирдлага, зохион байгуулалттай холбоотой заалтуудад нэмэлт өөрчлөлт оруулах, уг асуудлыг хариуцсан төрийн байгууллагуудын үйл ажиллагааны чиглэлийг тодорхойлох.” гэж заасан зорилгыг хангаснаас гадна зарчмын шинжтэй үзэл баримтлалд тусгасан бусад хэрэгцээ шаардлагыг хангахад чиглэсэн байна гэж дүгнээд харин зорилгоо бүрэн хангах үүднээс анхаарах асуудлын талаар Зөвлөмж хэсэгт тусгалаа.

**“Практикт хэрэгжих боломж” гэсэн шалгуур үзүүлэлтийн хүрээнд хийсэн дүгнэлт:**

1.Хуулийн төслийн “9 дүгээр зүйл.Мэргэжлийн боловсрол, сургалтын үнэлгээ, мэдээллийн төвийн эрх, үүрэг” гэсэн зүйлд тусгасан МБСҮМТ-ийн чиг үүрэг, бүрэн эрхийг уг байгууллага хэрэгжүүлэх боломжтой гэж, харин байгууллагын статус, санхүүжилтийн талаар тодорхой болгон хуульчилсны үндсэн дээр уг эрхээ хэрэгжүүлэх бүрэн боломжтой болохоор байна.

2.Төслийн 10 дугаар зүйлд тусгасан Мэргэжлийн боловсрол, сургалтын бүсийн арга зүйн төвүүдийн эрх зүйн байдал, статус, төсөв санхүүжилт нь хуульд тодорхой бус байгаагаас өнөөдрийн байдлаар дүрэм болон бүсийн арга зүйн төвийн менежерийн ажлын байрны тодорхойлолт зэрэгт төсөв, санхүүгийн асуудлаа тусган байрлаж буй мэргэжлийн боловсрол, сургалтын байгууллагын данснаас бүсийн арга зүйн төвийн менежер болон арга зүйч нар зөвхөн цалингаа авч, өөрөөр хуульд заасан чиг үүрэг, бүрэн эрхээ хэрэгжүүлэх үйл ажиллагааны зардал байхгүй нь эдгээр төвүүд чиг үүрэг, бүрэн эрхээ хэрэгжүүлэхэд хүндрэлтэй байгаа нь уг зохицуулалтад тусгасан чиг үүрэг, бүрэн эрхээ хэрэгжүүлэх боломж хязгаарлагдмал байна гэж дүгнэв.

**“Ойлгомжтой байдал”** **гэсэн шалгуур үзүүлэлтийн хүрээнд хийсэн дүгнэлт:**

  Энэхүү шалгуур үзүүлэлтийн хүрээнд холбогдох байгууллагуудын ирүүлсэн санал, Хууль тогтоомжийн тухай хуулийн 29, 30 дугаар зүйлд заасан шаардлага, Хууль тогтоомжийн төсөл боловсруулах аргачлалд заасан шалгуурыг хангасан эсэхэд үнэлгээ хийхэд хуулийн төслийг бүхэлд нь хуулийн төслийн эх бичвэрийн агуулгад тавих шаардлага болон хэл зүй, найруулгын хувьд тавих шаардлагад бүрэн нийцүүлэх шаардлагатай байна. */Тайлангийн 3.3 дахь хэсэг,17-25 дугаар хуудас тодорхой тусгасан болно./*

**“Харилцан уялдаа” гэсэн шалгуур үзүүлэлтийн хүрээнд хийсэн дүгнэлт:**

Энэхүү шалгуур үзүүлэлтийн хүрээнд хуулийн төсөл болон дагалдан боловсруулсан хуулийн төслийг бүхэлд нь аргачлалд заасан асуултад хариулах замаар шалгасан бөгөөд хуулийн төслийн зарим зүйл, хэсэг, заалт өөр хоорондоо давхардал үүсгэсэн, хуулиар зохицуулах зарим харилцааг бүрэн гүйцэд зохицуулаагүй, зарим хуульд нийцээгүй, уялдаагүй байна гэж дүгнэлээ.

*/Энэ талаар энэхүү үнэлгээний 3.4 дэх хэсэг буюу тайлангийн 25-30 дугаар хуудсанд тодорхой тусгасан болно./*

**4.3.Зөвлөмж:**

  Дээрх дүгнэлтэд үндэслэн хуулийн төслийн зарим зохицуулалтыг тодорхой болгох, холбогдох хуульд нийцүүлэх, зарим зохицуулалтыг өөрчлөх зэргээр хуулийн төслийг хуулийн төслийн давхардал, хийдэл, зөрчлийг арилгах улмаар хуулийн төслийг боловсронгуй болгох, чанарыг сайжруулах зорилгоор дараахь зөвлөмжийг хууль санаачлагчид өгч байна.

1.Хуулийн төслийн 1.1-д заасан “Энэ хуулийн *зорилт нь* ...” гэснийг Хууль тогтоомжийн тухай хууль, Хууль тогтоомжийн төсөл боловсруулах аргачлалын 3.2, 3.2.4-т заасантай нийцүүлэн “зорилго” гэж өөрчлөх, мөн хэсгийн юуг үнэлэх, баталгаажуулах, гэрчилгээжүүлэх гэдгийг тодорхой болгох, 13.2-т эшлэл хийн тусгасан Стандартчилал, тохирлын үнэлгээний тухай хууль 2018 оны 7 дугаар сарын 1-ний өдрөөс хүчингүй болсон тул мөн өдрөөс дагаж мөрдсөн Стандартчилал, техникийн зохицуулалт, тохирлын үнэлгээний итгэмжлэлийн тухай хуулийн шинэчилсэн найруулгад нийцүүлэн томьёолох;

2.Хуулийн төслийн 2 дугаар зүйлийн 2.1 дэх хэсгээс Хөгжлийн бэрхшээлтэй хүний эрхийн тухай хууль, Хөдөлмөрийн аюулгүй байдал, эрүүл ахуйн тухай хууль нь бүх хуульд хамаарах тул заавал ийнхүү эшлэн заах шаардлагагүй тул төслийн энэ хэсгээс хасах;

3.Мэргэжлийн боловсрол, сургалтын тухай хуулийн шинэчилсэн найруулгын төслийн 4.1.7-д заасан “мэргэшлийн үндэсний хүрээ” гэсэн нэр томьёо, Хөдөлмөрийн тухай хуульд нэмэлт, өөрчлөлт оруулах тухай хуулийн төслийн 52.1-д заасан “Ажил мэргэжлийн үндэсний ангилал, тодорхойлолт, ажил мэргэжлийн лавлахыг батлах, мэргэшлийн түвшинг тогтоон хүлээн зөвшөөрөх, баталгаажуулах үйл явц мэргэшлийн үндэсний хүрээнд хамаарна.” гэж заасан тус тус заасан нь “мэргэшлийн түвшний үндэсний хүрээ” гэсэн нэр томьёоны агуулгыг 2 хуульд өөр өөр томьёолсон мэт ойлгогдож байх тул эдгээр заалтыг хооронд нь уялдуулан нэр томьёог нэг мөр жигд томьёолох нь зүйтэй.

Түүнчлэн Мэргэжлийн боловсрол, сургалтын тухай хуулийн шинэчилсэн найруулгын төслийн 11.1 дэх хэсэг, Хөдөлмөрийн тухай хуульд нэмэлт, өөрчлөлт оруулах тухай хуулийн төслийн 52.2 дахь хэсэгт “Ажил мэргэжлийн лавлахыг батлах, боловсрол, сургалтын үр дүн, мэргэшлийн түвшний уялдааг тодорхойлох, үнэлж, баталгаажуулах, түвшин хооронд шилжих зохицуулалтыг хуулиар тогтооно.” гэж давхардуулан тусгасан нь аль хуулиар энэхүү харилцааг зохицуулах гээд байгаа нь ойлгомжгүй байдалд хүргэж байгааг анхаарч аль хуулиар зохицуулахыг тодорхой болгосны үндсэн дээр давхардлыг арилгаж, нөгөө хуульд нь эшлэл хийх байдлаар тусгах;

4.Хуулийн төсөлд тусгасан “байгууллагын магадлан итгэмжлэл” гэсэн агуулгыг Боловсролын тухай хуулийн 26 дугаар зүйлийн 26.1-д “Боловсролын магадлан итгэмжлэл нь боловсролын ***сургалтын байгууллагын*** ***үйл ажиллагаа***, сургалтын хөтөлбөрийн хэрэгжилтийн чанарт хараат бус үнэлгээ хийж, ахиц дэвшлийг дэмжин, мэргэжлийн хүрээнд хүлээн зөвшөөрөх ажиллагаа мөн.” гэж заасантай уялдуулж байгууллагын болон байгууллагын үйл ажиллагааны магадлан итгэмжлэлийн алин болохыг нягталж тодорхой болгох;

5.Төслийн “төрөлжүүлэх” гэсэн гол зорилгыг агуулсан төслийн 19 дүгээр зүйлийн 19.1 дэх хэсэгт хуулийн төслийн 1 дүгээр зүйлийн 1.1-д заасан хуулийн зорилт болон үзэл баримтлалд тусгасан “...хөдөлмөрийн зах зээлийн эрэлтэд тулгуурлах...” зорилгод нийцүүлж уг агуулгыг бүрэн илэрхийлсэн байдлаар нэмж  томьёолох;

6.Төслийн 15 дугаар зүйл, 15.1.1, 15.1.2, 15.2.1, 15.2.2, 15.3.1, 15.3.2, 16 дугаар зүйлийн гарчиг, 16.1.1, 16.1.3, 18 дугаар зүйл, 19 дүгээр зүйл зэрэгт тусгасан “мэргэжлийн боловсрол, сургалтын байгууллага” гэсэн нь эдгээр зүйл заалтын энэхүү байгууллагад мэргэжлийн сургалтын байгууллага хамаарахааргүй байгааг анхаарч засах;

7.Төслийн 16.1.3, 16.1.5, 16.2.1, 24.4.4, 24.4.5, 27.1.5 дахь заалтын эшлэл буруу байх тул засах, 20.3 дахь хэсэгт хийсэн эшлэлийн Боловсролын тухай хуулийн 26 гэсэн нь, төслийн 21 дүгээр зүйлийн 21.4-д хийсэн “...Боловсролын тухай хуулийн 26.8-д заасан...” гэсэн эшлэл нь тус тус буруу хийсэн байх тул хасах;

8.Үзэл баримтлалд тусгасан хуулийн төсөлтэй холбогдуулан нэмэлт, өөрчлөлт оруулах тухай хуулийн төслүүдээс Хөдөлмөр эрхлэлтийг дэмжих тухай хуульд нэмэлт, өөрчлөлт оруулах тухай, Ажиллах хүч гадаадад гаргах, гадаадаас ажиллах хүч мэргэжилтэн авах тухай хуульд өөрчлөлт оруулах тухай хуулийн төслийг боловсруулах;

9.Төслийн 9 дүгээр зүйлд тусгасан МБСҮМТ-ийн эрх зүйн байдал /статус/ болон санхүүжилтийн асуудлыг хуулийн төсөлд зарчмын хувьд тодорхой тусгах;

10.Төслийн 10 дугаар зүйлд тусгасан МБСБАЗТ-ийг үйл ажиллагааны төсөвтэй, өөрийн данстай, бие даасан статустай байгууллага болгох, улмаар хуульд заасан чиг үүргээ хэрэгжүүлэх эрх зүйн үндсийг бүрдүүлэх үүднээс хуулийн төсөлд санхүүжилтийн эх үүсвэр болон статусыг тодорхой тусгах. Бие даасан статустай байх боломжгүй бол холбогдох сургалтын байгууллагын төсөвт тусад нь үйл ажиллагаа болгох байдлаар тусгах г.м;

11.Төслийн 8 дугаар зүйлийн гарчиг, 9 дүгээр зүйл, 10 дугаар зүйлд МБСАЭТЗТБ, МБСҮМТ, БАЗТ-ийн бүрэн эрх, чиг үүрэг, эдлэх эрх, хүлээх үүрэг зэргийг ялгалгүйгээр эдгээр зүйлийн гарчиг болон хэсэг, заалтын агуулгыг холилдуулан томьёолсон байгааг анхаарч, МБСАЭТЗТБ-ын тухайд бүрэн эрх, МБСҮМТ, БАЗТ-ийн тухайд чиг үүрэг гэж нэрлэн үүндээ нийцүүлж дээрх зүйл, хэсэг, заалтын агуулгыг найруулах;

12.Төсөлд зөрчилд тооцох шинж агуулсан зохицуулалт /тухайлбал, төслийн 15.3.1.2,18.4, 20.2, 20.4, 22.1 г.м./ байгааг анхаарч Зөрчлийн тухай хуульд нэмэлт оруулах тухай хуулийн төслийг боловсруулах;

13.Төслийн 14.3 дахь хэсэгт нь төслийн 12.5 дахь хэсэгтэй давхардсан байх тул төслөөс 14.3 дахь хэсгийг хасах;

14.Төслийн 8 дугаар зүйлийн 8.1.13-т заасан “ мэргэжлийн боловсрол, сургалтын байгууллагын багшийг бэлтгэх, давтан сургах, мэргэшүүлэх, багшийн хөгжлийг дэмжих;” гэсэн МБСАЭТЗТБ-ын бүрэн эрх нь төслийн 10 дугаар зүйлийн 10.1-д заасан “Бүсийн арга зүйн төв нь ...багшийг чадваржуулах, хөгжүүлэх, сургалт судалгаа эрхлэх, мэргэжил арга зүйгээр хангах чиг үүрэгтэй.10.2.3 “багш, ажилтныг мэргэшүүлэх, тогтвортой хөгжлийг дэмжих, мэргэжил арга зүйн нэгдсэн удирдлагаар хангах;” гэсэн БАЗТ-ийн төвийн чиг үүрэгтэй агуулгын хувьд давхардсан, түүнчлэн төслийн 8 дугаар зүйлийн 8.1.24-т заасан “....статистик болон бусад мэдээллийн сан бий болгох, хөтлөх;” гэсэн МБСАЭТЗТБ-ын бүрэн эрх нь төслийн 9 дүгээр зүйлийн 9.2.4-т заасан “чадамжийн үнэлгээ, боловсролын баримт бичиг түүнтэй холбоотой сан, сургалтын байгууллагын болон бусад мэдээллийн сан бүрдүүлэх;” гэсэн МБСҮМТ-ийн бүрэн эрхтэй, мөн төслийн 10.2.2-т заасан “мэргэжлийн боловсрол, сургалтын стандарт, хөтөлбөр, багшийн мэдээллийн сан бүрдүүлэх...” гэсэн бүрэн эрхтэй тус тус агуулгын хувьд давхардсан, төслийн 9 дүгээр зүйлийн 9.2.3-т заасан “...сургалтын агуулга, сургалтын стандарт, хөтөлбөрийг мэргэжлийн холбоод, ажил олгогчтой хамтран боловсруулах;” гэсэн бүрэн эрх нь төслийн 10 дугаар зүйлийн 10.2.1-д заасан “сургалтын стандарт, хөтөлбөр боловсруулах, шинэчлэх, дүгнэлт гаргах...” гэсэн БАЗТ-ийн бүрэн эрхтэй агуулгын хувьд давхардсан давхардлыг арилгах.

Ингэхдээ  МБСБ-ын багшийг бэлтгэх, мэргэшүүлэх, багшийн хөгжлийн дэмжих чиг үүргийн тухайд бодлогын шинжтэй асуудлыг нь МБСАЭТЗТБ-ын бүрэн эрхэд хамааруулахаар, хэрэгжүүлэхийг БАЗТ хариуцахаар, МБС-ийн статистик мэдээллийн санг нэгдсэн байдлаар МБСАЭТЗТБ /төслийн 25 дугаар зүйлтэй уялдуулах/ хариуцахаар, тухайн байгууллагуудтай холбоотой мэдээллийн санг тодорхой ялган тусгаж, нэгдсэн мэдээллийн сантай уялдах уялдаа холбоог тодорхой тусгах г.м байдлаар ялгаа зааг, уялдаа холбоог гарган тодорхой болгох;

15.МБС-ын салбарт ажил олгогч гол үүрэгтэй субьектийн хувьд хуулийн төсөлд заасан МБСБ-ын удирдах зөвлөлийн төлөөлөлд ажил олгогчийн төлөөлөл оролцдог байх одоогийн хуулийн зохицуулалтыг хэвээр үлдээх;

16.Төслийн эрх олгосон заалтыг /8.1.14, 8.1.15, 8.1.19, 8.1.22, 8.1.23 г.м/ төрийн захиргааны төв байгууллагын бүрэн эрхэд тусгасан нь нийтлэг эрх хэмжээний акттай андуурагддаг тул Хууль тогтоомжийн төсөл боловсруулах аргачлалын 3.4.1-д заасантай нийцүүлэн тухайн агуулга бүхий холбогдох зүйл, хэсэгт нь байрлуулах, нөгөөтэйгүүр Захиргааны ерөнхий хуульд нийцүүлэн томьёолох, түүнчлэн төслийн 12.6 дахь хэсэг, 8.1.19, 8.1.23, 8.1.24 дэх заалтад заасан журмыг батлах, хамтран батлах субьектийг тодорхой болгох;

17.Төслийн 3 дугаар зүйлийг төслөөс хасах, төсөл доторх давхардал үүсгэсэн төслийн 9.2.4, 16.1.1, 8.1.34 дэх заалтуудыг нягтлаж, давхардлыг арилгах;

18.Төслийн 8 дугаар зүйлийн 8.1.34-д тусгасан “мэргэжлийн боловсрол, сургалтын байгууллагын удирдах ажилтан, үйлдвэрлэлийн дадлагажуулагч, үнэлгээ, баталгаажуулалтын ажилтны үлгэрчилсэн ёс зүйн дүрмийг мэргэжлийн боловсрол, сургалтын асуудал эрхэлсэн төрийн захиргааны төв байгуулллага батлах” зохицуулалтыг УИХ-аас 2017 оны 12 дугаар сарын 7-ны өдөр баталж, хүчин төгөлдөр мөрдөж эхэлсэн Төрийн албаны тухай хуулийн шинэчилсэн найруулгын 40 дүгээр зүйлийн 40.2 дахь хэсэгт заасан “Энэ хуулийн 10.1.2, 10.1.4-т заасан албан тушаал эрхэлж байгаа төрийн албан хаагчийн ёс зүйн хэм хэмжээг төрийн албаны төв байгууллагын саналыг үндэслэн Засгийн газар тогтооно.” гэж заасантай нийцүүлэн томьёолох;

19.Хуулийн төсөлтэй холбогдуулан боловсруулсан Боловсролын тухай хуульд өөрчлөлт оруулах тухай хуулийн төслийг 1 дүгээр зүйлийг төслөөс хасах, төслийн 2 дугаар зүйл буюу орон нутгийн өмчит сургалтын байгууллага гэснийг нягталж, ирээдүйд орон нутгийн өмчит МБСБ байхгүй гэж үзвэл төслийн томьёоллыг хууль зүйн техникийн хувьд хуулийн уг зохицуулалтыг хүчингүй болсонд тооцох хэлбэрээр боловсруулах, Дээд боловсролын тухай хуульд нэмэлт, өөрчлөлт оруулах тухай хуулийн төслийн 1, 2 дугаар зүйлийг нэгтгэн мөн хуулийн уг зохицуулалтыг хүчингүй болсонд тооцох хэлбэрээр боловсруулах;

20.Төслийн 8.1.1, 8.1.4 дэх заалтыг Хөгжлийн бодлого, төлөвлөлтийн тухай хуульд нийцүүлэн томьёолох;

21.Төслийн 20.5 дахь хэсгээс “боловсролын болон... хамтран...” гэснийг хасах, 22 дугаар зүйлийн гарчгийн “хэрэглэгдэхүүн” гэсэн агуулга зүйлийн доторх хэсгүүдэд байхгүй байх тул хасах, 16.2 дахь хэсгийн “Багш дараахь нийгмийн баталгаагаар хангагдана.” гэсэн өгүүлбэрийг хасах, үүнтэй холбогдуулан төслийн 16.2.1-16.2.3 дахь заалтуудыг хэсэг болгох;

22.Төслийн 33 дугаар зүйлийн 33.1 дэх хэсгийн “иргэн” гэсэн нь Зөрчлийн тухай хуульд заасан “хүн” гэсэн нэр томьёонд нийцүүлэн томьёолох;

23.Төслийг Хууль тогтоомжийн төсөл боловсруулах аргачлалд бүрэн нийцүүлэн боловсруулах. Тухайлбал,  аргачлалын 4.1.4-т заасан “... цагаан толгойн үсгийн дарааллаар байрлуулна.” гэсэн шаардлагыг хангах. Мэргэжлийн боловсрол, сургалтын үндэсний зөвлөлийн эрх зүйн байдал, эрх, үүргийг төслийн 6 дугаар зүйлийн 6.2-6.9 дэх хэсэг, 7 дугаар зүйлийг нэгтгэн гарчигийг ”Мэргэжлийн боловсрол, сургалтын үндэсний зөвлөл” гэж нэрлэх, 7.1.9 дэх заалтыг хэсэг болгох,  төслийн 15 дугаар зүйл буюу Мэргэжлийн боловсрол, сургалтын харилцаанд оролцогч, бусад талуудын эрх, үүрэг гэсэн зүйл нь төслийн Гуравдугаар бүлгийн Мэргэжлийн боловсрол, сургалтын агуулга, стандарт, хөтөлбөр гэсэн бүлэгт агуулгын хувьд хамаарахгүй байх тул төслийн 15 дугаар зүйлийг  агуулгаар тусад нь бүлэг болгон бүлгийн гарчигийг оновчтой нэрлэх, тухайлбал, Мэргэжлийн боловсрол, сургалтын харилцаанд оролцогчид г.м; төслийн 15.1.1, 15.1.2-т удирдах зөвлөлтэй холбоотой зохицуулалтыг тусад нь зүйл болгон томьёолох, төслийн 15.1.3-15.1.11  хүртэлх заалтуудыг хэсэг болгон хэсгийн дээр “15 дугаар зүйл.Сургалтын байгууллагын эрх, үүрэг” гэж оновчтой томьёолох, төслийн 15.2, 15.3 дахь хэсгийг зүйл болгон томьёолж, үүнтэй холбогдуулан заалтуудыг хэсэг болгон аргачлалд нийцүүлэх, төслийн 16.1.3-16.1.5 дахь заалт нь багшид зэрэг болон цалин хөлс олгохтой холбоотой зохицуулалт байх тул багшид тавигдах шаардлага гэсэн 16.1 дэх хэсгээс тусад нь хэсэг болгон томьёолох, төслийн 16.1, 16.1.6 дахь заалтыг агуулгаар ялгаж зааглах, шаардлага гэхээсээ илүү үүрэг болгосон шинжтэй зохицуулалт байгааг анхаарч тусад нь хэсэг болгох, төслийн 16.2 дахь хэсгийн “Багш дараахь нийгмийн баталгаагаар хангагдана.” гэсэн өгүүлбэр байх шаардлагагүй тул хасч, үүнтэй холбогдуулан төслийн 16.2.1-16.2.3 дахь заалтуудыг хэсэг болгох;

24.Төслийн 4.1.6 дахь заалтыг ойлгомжтой, 4.1.7-д заасан “...мэргэшлийг хүлээн зөвшөөрөгдсөн түвшинд нийцүүлэн...” гэснийг төслийн 4.1.8-д заасан “мэргэшлийн түвшин” гэсэнтэй нийцүүлэх; 4.1.14 дэх “чадамжийн үнэлгээ” гэсэн нэр томьёог тодорхойлсон тодорхойлолтыг 4.1.11-д заасан “чадамж” гэсэн нэр томьёотой нийцүүлэх, 4.1.16-д заасан “баталгаажуулалт” гэснийг юуны баталгаажуулалт гэдгийг тодорхой тусгах, Хоёрдугаар бүлгийн гарчигаас “тогтолцоо” гэснийг хасах, 6.1 дэх хэсэгт тусгасан “...холбогдох бусад хуулийн этгээд...” гэсэн нь тогтолцоонд хамааруулах шаардлагагүй тул хасах; 8.1.33 дахь заалтыг хасах, 14.2 дахь хэсгийн “төрийн захиргааны” дараахь “байгууллага” гэснийг хасах, 22.3 дахь хэсгийн найруулгын хувьд ойлгомжгүй байх тул “сургалт-үйлдвэрлэл, дадлагын түшиц газар” гэсэн агуулгаар оновчтой, ойлгомжтой байдлаар найруулах, 24.4.3 дахь заалт найруулгын хувьд ойлгомжгүй байгааг анхаарах, 25.1 дэх хэсгийг “мэдээллийн сан” гэсэн 1 үгийг хасах, 30.1-д заасан мэргэжлийн боловсрол, сургалтыг дэмжих сангийг орлого зарлагын тайланг хүргүүлэх байгууллагаас “хөдөлмөрийн асуудал эрхэлсэн ТЗТБ” гэснийг хасах.

25.Хуулийн төсөлд төрийн захиргааны байгууллага байх зохицуулалт тусгагдаагүй тул төслийн 8.1.10-д заасан “...төрийн захиргааны байгууллага...” гэсний оронд “төрийн захиргааны төв байгууллага” гэсэн нэр томьёог хэрэглэх, 24.5 дахь хэсэгт тусгасан “бичиг баримт” гэснийг Боловсролын тухай хууль болон төслийн 24.4 дэх хэсэгтээ нийцүүлэн “баримт бичиг” гэж томьёолох.

26.Төслийн 15.1 дэх хэсэг буюу МБСБ-ын эрх, үүрэг дээр “Бүсийн арга зүйн төвийн үйл ажиллагааг дэмжиж ажиллах” гэж нэмэх;

27.Төслийн 18.3-д заасан “хосмог” гэсэн нэр томьёо нь мэргэжлийн боловсрол, сургалтын ямар хэлбэрийг хэлж байгааг тодорхой ойлгомжтой болгох үүднээс энэхүү нэр томьёоны тайлбарыг хийх;

28.Төслийн 8.1.15-д багшлах эрх олгох журам батлах эрхийг МБСАЭТЗТБ батлахаар тусгасан байх хэдий ч энэхүү сургалтыг хариуцан зохион байгуулах субьект тодорхойгүй байгааг тодорхой болгох;

29.Төслийн 17.2-т тусгасны дагуу МБСБ-ыг сургалтын байгууллагыг 3 ангилдаг бөгөөд төслийн 21 дүгээр зүйлд заасан магадлан итгэмжлэх зохицуулалт нь МСҮТ болон Политехник коллежид хамааралтай байх тул мэргэжлийн сургалтын байгууллага нь энэхүү магадлан итгэмжлэлд хамаарах эсэхийг нягталж, хэрэв хамаарахгүй бол төслийн “21 дүгээр зүйл.Мэргэжлийн боловсрол, сургалтын магадлан итгэмжлэл” гэсэн гарчигийн агуулгыг МСҮТ болон Политехник коллежид хамааруулахаар томьёолох;

30.Төслийн 7 дугаар зүйлийн 7.1.6-д заасан “... дадлагыг зохион байгуулах журмыг баталж мөрдүүлэх;” гэсэн МБСҮЗ-ийн бүрэн эрх нь төслийн 8 дугаар зүйлийн 8.1.16-д заасан “...дадлагын сургалтын үйл ажиллагааг зохицуулах баримт бичгийг батлах;” гэсэн МБСАЭТЗТБ-ийн бүрэн эрхтэй, төслийн 7.1.4-т заасан  “...мэргэжлийн боловсрол, сургалтын ерөнхий шаардлага, агуулгыг ...батлах;” гэсэн МБСҮЗ-ийн бүрэн эрх нь төслийн 8 дугаар зүйлийн 8.1.16-д заасан “..мэргэжлийн боловсрол, сургалтын агуулгыг тогтоох,” гэсэн МБСАЭТЗТБ-ийн бүрэн эрхтэй тус тус давхардсан давхардлыг арилгах;

31.Төслийн 8 дугаар зүйлийн 8.1.20-д заасан “МБСБ-ын захиралтай ... үр дүнгийн гэрээ байгуулах, дүгнэх...” харилцаа нь Төсвийн тухай хуулийн 40 дүгээр зүйлээр зохицуулагдсан харилцаа тул төслөөс “үр дүнгийн гэрээ байгуулах, дүгнэх” гэснийг хасах, түүнчлэн МБСҮМТ болон БАЗТ-ийн менежерийн статус, тухайн байгууллагын санхүүжилтийн асуудлыг тодорхой болгосны үндсэн дээр Төсвийн тухай хуульд хамаарах субьект мөн эсэхээс хамааран үр дүнгийн гэрээ байгуулах эсэх нь тодорхой болохоор байгааг анхаарах. */Энэ талаар тайлангийн 3.4 дэх “Харилцан уялдаа” гэсэн хэсэгт тодорхой үнэлсэн. 27 дугаар хуудас/*

32.Төслийн 8 дугаар зүйлийн 8.1.33-т “төрийн бус өмчийн болон энэ хуулийн 8.1.20-т зааснаас бусад мэргэжлийн боловсрол, сургалтын байгууллагын захиралтай санхүүжилт, үр дүнгийн гэрээ байгуулах, дүгнэх,” гэж заасан байх бөгөөд  төрийн бус өмчийн МБСБ-ын захирал нь Төсвийн тухай хуульд хамаарахгүй байх тул энэхүү заалтыг Төсвийн тухай хуульд нийцэхгүй байна.

Хэрэв төрийн бус өмчийн МБСБ нь төрөөс ногдох нормативт зардал авдагын хувьд ийнхүү үр дүнгийн гэрээ байгуулж, дүгнэх, хяналт тавих шаардлагатай байгаа тохиолдолд Төсвийн тухай хуульд холбогдох нэмэлт, өөрчлөлтийг оруулсны үндсэн дээр шийдвэрлэх нь зүйтэй бөгөөд энэ талаар төсөв, санхүүгийн асуудал эрхэлсэн ТЗТБ-тай зөвшилцсөний үндсэн дээр шийдвэрлэх нь зүйтэй.

Мөн төслийн 8.1.33-т заасан “энэ хуулийн 8.1.20-т зааснаас бусад мэргэжлийн боловсрол, сургалтын байгууллагын захиралтай...” гэсэн нь төрийн болон төрийн өмчийн бус МБСБ-ын захирлаас гадна өөр захирал мэтээр ойлгогдож байгаа нь салаа утгыг агуулж байх тул энэ өгүүлбэрийг хасах.*/Энэ талаар тайлангийн 3.4 дэх “Харилцан уялдаа” гэсэн хэсэгт тодорхой үнэлсэн. 27 дугаар хуудас/*

*-----оОо-----*

**АШИГЛАСАН МАТЕРИАЛЫН ЖАГСААЛТ:**

**I.Хууль тогтоомж, эрх зүйн акт**

1.Мэргэжлийн боловсрол, сургалтын тухай хууль

2.Хууль тогтоомжийн тухай хууль

3.Боловсролын тухай хууль

4.Бага дунд боловсролын тухай хууль

5.Захиргааны ерөнхий хууль

6.Хөгжлийн бодлого, төлөвлөлтийн тухай хууль

7.Аж ахуйн үйл ажиллагааны тусгай зөвшөөрлийн тухай хууль

8. Хөдөлмөрийн тухай хууль

9.Хөдөлмөр эрхлэлтийг дэмжих тухай хууль

10.Төрийн албаны тухай хууль

11.Төсвийн тухай хууль

12.Стандартчилал, техникийн зохицуулалт,  тохирлын үнэлгээний итгэмжлэлийн тухай хууль

13.Зөрчлийн тухай хууль

14.УИХ-ын 2016 оны 45 дугаар тогтоолоор баталсан “Монгол Улсын Засгийн газрын 2016-2020 оны үйл ажиллагааны хөтөлбөр”

15.Монгол Улсын Их Хурлын 2017 оны 11 дүгээр тогтоолоор баталсан “Монгол Улсын хууль тогтоомжийг 2020 он хүртэл боловсронгуй болгох үндсэн чиглэл.

**II.Бусад ашигласан материал**

1.Хөдөлмөр, нийгмийн хамгааллын сайд, Хууль зүй, дотоод хэргийн сайдын баталсан Мэргэжлийн боловсрол, сургалтын тухай хуулийн шинэчилсэн найруулгын төслийн үзэл баримтлал.

2.Хуулийн хуулийн төсөл /2018.11.07-ны өдрийн байдлаарх/

3.Хуулийн төслийн танилцуулга

4.Хуулийн төсөлд авсан МБСҮМТ, МБСБАЗТ-ийн санал

5.Хуулийн хэрэгцээ шаардлагыг урьдчилан тандан судалсан судалгааны тайлан

**III. Интернэт эх сурвалж**

1.http://www.legalinfo.mn